[pic] | EUROPOS BENDRIJŲ KOMISIJA | Briuselis, 30.1.2008 SEK(2008) 83 galutinis Pasiūlymas EB IR ELPA BENDROJO TRANZITO JUNGTINIO KOMITETO SPRENDIMAS NR. 2/2007 iš dalies keičiantis 1987 m. gegužės 20 d. Konvenciją dėl bendrosios tranzito procedūros - Bendrijos bendrosios pozicijos projektas - (pateiktas Komisijos) AIŠKINAMASIS MEMORANDUMAS PASIūLYMO APLINKYBėS | 110 | Pasiūlymo pagrindas ir tikslai Laikantis 1999 m. vasario 12 d. EB ir ELPA Bendrojo tranzito jungtinio komiteto sprendimo[1] 1 straipsnio 3 dalies, bendrojo tranzito sistema buvo kompiuterizuota ir muitinės administratoriams ir ekonominių operacijų vykdytojams pasirodė esanti patikima. Kompiuterizuotos bendrojo tranzito sistemos naudojimas yra privalomas nuo 2005 m. liepos 1 d., suteikus pereinamąjį laikotarpį iki 2006 m. gruodžio 31 d., per kurį muitinėms galima pateikti rašytines tranzito deklaracijas. Muitinės privalo tarpusavyje keistis tranzito duomenimis naudodamosi kompiuterinėmis technologijomis ir informaciniais tinklais. 1987 m. gegužės 20 d. Konvencija dėl bendrosios tranzito procedūros[2] (toliau – Konvencija) nepritaikyta prie kompiuterinių technologijų ir elektroninio keitimosi duomenimis sąlygotų pokyčių tranzito srityje. Reikėtų suderinti bendrojo tranzito procedūros nuostatas su naujosios kompiuterizuotos tranzito sistemos veikimo ypatumais. Taip pat svarbu išsaugoti galimybę keleiviams, kurie negali pasinaudoti kompiuterizuota muitinės tranzito sistema, pateikti rašytinę tranzito deklaraciją įprastine tvarka. Toliau muitinės tranzito duomenimis keisis naudodamosi kompiuterinėmis technologijomis ir informaciniais tinklais. Be to, tais atvejais, kai neveikia kompiuterizuota muitinės tranzito sistema, vykdytojų programinė įranga arba ryšio tarp pastarųjų ir kompetentingųjų institucijų tinklas, turi būti pasitelkta atsarginė procedūra, suteikianti galimybę visiems ekonominių operacijų vykdytojams pateikti rašytinę bendrojo tranzito deklaraciją. | 120 | Bendrosios aplinkybės 1987 m. gegužės 20 d. Konvencijoje dėl bendrosios tranzito procedūros numatytos priemonės, palengvinančios prekybą tarp EB ir ELPA šalių. Naujoji kompiuterizuota tranzito sistema įdiegta nuo 2004 m. kovo 30 d. Ja gali naudotis visi ekonominių operacijų vykdytojai visose Konvenciją pasirašiusiose šalyse. Dabartinėse Konvencijos nuostatose nustatyta, kad tranzito deklaracijos gali būti teikiamos kompiuterinėmis duomenų tvarkymo priemonėmis arba standartiniais pranešimais. Bendrojo tranzito procedūros nuostatos turi būti pritaikytos atsižvelgiant į prievolę visus bendrojo tranzito formalumus atlikti naudojantis kompiuterinėmis technologijomis ir informaciniais tinklais bei atsižvelgiant į naujas dėl kompiuterizavimo atsiradusias aplinkybes, toliau užtikrinant perduodamų duomenų saugumą ir patikimumą bei greitą procedūros eigą ir jos pabaigos įforminimą. Keleiviams, negalintiems pasinaudoti kompiuterizuota tranzito sistema, turi būti sudaryta galimybė pateikti rašytinę tranzito deklaraciją kompetentingoms institucijoms. Siekiant sudaryti galimybę ekonominių operacijų vykdytojams tęsti operacijas, kai sutrinka kompiuterinės sistemos ar neveikia tinklai, turi būti numatyta atsarginė procedūra, pagrįsta rašytinės deklaracijos naudojimu. | 139 | Pasiūlymo srityje galiojančios nuostatos Pasiūlymo srityje nėra galiojančių nuostatų. | 141 | Derėjimas su kitomis Sąjungos politikos kryptimis ir tikslais Pasiūlymas dera su atnaujinta Lisabonos strategija ir bendraisiais e. vyriausybės iniciatyvos matmenimis. | KONSULTACIJOS SU SUINTERESUOTOSIOMIS šALIMIS IR POVEIKIO VERTINIMAS | Konsultacijos su suinteresuotosiomis šalimis | 211 | Konsultacijų metodai, pagrindiniai tiriamieji sektoriai ir bendras respondentų apibūdinimas Konsultuotasi su EB ir ELPA Bendrojo tranzito darbo grupe. | 212 | Atsakymų santrauka ir kaip į juos buvo atsižvelgta Palanki nuomonė. | Tiriamųjų duomenų rinkimas ir naudojimas | 229 | Nepriklausomo tyrimo neprireikė. | 230 | Poveikio vertinimas Jokių teisinių pokyčių: visos pagrindinės Bendrojo tranzito konvencijos taisyklės išlaikomos, net jei tyrimo procedūros ir skolos muitinei atsiradimo terminai yra sutrumpinti. Tranzito procedūros kompiuterizavimas padidina ne tik tranzito operacijos tvarkymo veiksmingumą bei greitumą grynai muitiniu aspektu, bet ir daro teigiamos įtakos ekonominių operacijų vykdytojams bei taikomoms finansinių garantijų sistemoms. | TEISINIAI PASIūLYMO ASPEKTAI | 305 | Siūlomų veiksmų santrauka Bendrojo tranzito konvencijos priedėlius ir priedus pakeisti tokiais priedėliais ir priedais, kuriuose atsižvelgiama į procedūros kompiuterizavimą. | 310 | Teisinis pagrindas 1987 m. gegužės 20 d. Konvencijos dėl bendrosios tranzito procedūros 15 straipsnis. | 329 | Subsidiarumo principas Pasiūlymas priklauso išimtinei Bendrijos kompetencijai. Todėl subsidiarumo principas netaikomas. | Proporcingumo principas | 332 | Netaikoma | Pasirinkta priemonė | 342 | Nėra kitų tinkamų priemonių. | POVEIKIS BIUDžETUI | 409 | Pasiūlymas neturi poveikio Bendrijos biudžetui. | PAPILDOMA INFORMACIJA | 510 | Supaprastinamas | 511 | Pasiūlymu įvedamas administracinių procedūrų supaprastinimas, taikomas viešosios valdžios institucijoms (nacionalinėms ar Europos) ir įmonėms bei privatiems asmenims. | 513 | Visose Konvencijos susitariančiosiose šalyse taikoma viena kompiuterizuota bendrojo muitinės tranzito procedūra. | 514 | Muitinės tranzito procedūros kompiuterizavimu galima supaprastinti leidimų suteikimą įmonėms ir privatiems asmenims. | 1. . Pasiūlymas EB IR ELPA BENDROJO TRANZITO JUNGTINIO KOMITETO SPRENDIMAS NR. 2/2007 [data] iš dalies keičiantis 1987 m. gegužės 20 d. Konvenciją dėl bendrosios tranzito procedūros JUNGTINIS KOMITETAS, atsižvelgdamas į 1987 m. gegužės 20 d. Konvenciją dėl bendrosios tranzito procedūros[3], ypač į jos 15 straipsnio 3 dalies a ir c punktus, kadangi: 2. Laikantis 2005 m. rugpjūčio 15 d. EB ir ELPA Bendrojo tranzito jungtinio komiteto sprendimo Nr. 4/2005, ekonominių operacijų vykdytojai turėjo naudoti kompiuterizuotą bendrojo tranzito sistemą tranzito deklaracijoms teikti nuo 2005 m. liepos 1 d., suteikus pereinamąjį laikotarpį iki 2006 gruodžio 31 d., per kurį muitinėms galima teikti rašytines tranzito deklaracijas. 3. Tranzito deklaracijos turėtų būti teikiamos įprastine tvarka, naudojantis kompiuterinėmis duomenų tvarkymo priemonėmis vietoj rašytinių deklaracijų, o tranzito duomenimis muitinės turi keistis pasitelkdamos kompiuterines technologijas ir informacinius tinklus. 4. Bendrojo tranzito procedūros nuostatos turi būti pritaikytos atsižvelgiant į elektroninėmis duomenų tvarkymo priemonėmis atliekamos procedūros įgyvendinimo nuostatas. 5. Keleiviams, negalintiems tiesiogiai pasinaudoti kompiuterizuota muitinės tranzito sistema, turėtų būti suteikta galimybė pateikti rašytinę tranzito deklaraciją muitinėms įprasta tvarka. Toliau muitinės tranzito duomenimis keistųsi naudodamosi kompiuterinėmis technologijomis ir informaciniais tinklais. 6. Siekiant ekonominių operacijų vykdytojams suteikti galimybę vykdyti tranzito operacijas, kai muitinės kompiuterinė sistema arba kai vykdytojo, įskaitant įgaliotąjį siuntėją, programinė įranga neveikia, arba kai neveikia tinklai, turėtų būti sukurta atsarginė procedūra, pagrįsta rašytinės tranzito deklaracijos naudojimu. 7. Kadangi kompiuterizuota tranzito procedūra yra įprastinė procedūra, o rašytinės tranzito deklaracijos iš esmės naudojamos tik atsarginės procedūros tvarka, su šiomis procedūromis susijusių priedų turinys ir tvarka turėtų būti pakeisti. Be to, siekiant supaprastinti, priedai, susiję su bendrojo administracinio dokumento ir jų pavyzdžių naudojimu, turėtų būti išbraukti ir pakeisti nuorodomis į 1987 m. gegužės 20 d. Konvenciją dėl prekybos prekėmis formalumų supaprastinimo, vadinamoji „BAD“ (bendrojo administracinio dokumento) konvencija. Tokiu būdu nereikėtų atlikti Konvencijos dėl bendrosios tranzito procedūros pakeitimų, sąlygotų galimų „BAD“ konvencijos pakeitimų. 8. Todėl Konvenciją reikėtų atitinkamai iš dalies pakeisti. NUSPRENDĖ: 1 straipsnis 1987 m. gegužės 20 d. Konvencija dėl bendrosios tranzito procedūros iš dalies keičiama taip: 1) 11 straipsnio 4 dalis pakeičiama taip: „4. Išvykimo muitinės įstaiga gali leisti neplombuoti, jeigu, atsižvelgiant į kitas galimas identifikavimo priemones, prekes galima identifikuoti pagal tranzito deklaracijoje arba papildomuose dokumentuose pateiktą prekių aprašymą.“ 2) 12 straipsnio 1 dalyje žodžiai „4–o egzemplioriaus“ yra pakeičiami žodžiais „4–o egzemplioriaus arba tranzito lydimojo dokumento“. 3) I priedėlis pakeičiamas šio sprendimo I priede pateiktu tekstu. 4) I priedėlio I – V priedai pakeičiami šio sprendimo II priede pateiktu tekstu. 5) II priedėlis pakeičiamas šio sprendimo III priede pateiktu tekstu. 6) III priedėlis pakeičiamas šio sprendimo IV priede pateiktu tekstu. 7) A1–A13, B1–B7, C1 ir C2, D1–D6 priedai pakeičiami šio sprendimo V priede pateiktu tekstu. 2 straipsnis 1. Šis sprendimas taikomas nuo 2008 m. liepos 1 d. 2. Šio sprendimo nuostatos netaikomos prekėms, pateiktoms bendrojo tranzito procedūrai iki jo taikymo datos. 3. I priedėlio su pakeitimais, padarytais šiuo sprendimu, 41, 41a, 116 straipsniai, 118 straipsnio antra dalis ir 119 straipsnis taikomi nuo 2009 m. liepos 1 d. Priimta Briuselyje […] Jungtinio komiteto vardu Pirmininkas […] I PRIEDAS „I PRIEDĖLIS BENDROJO TRANZITO PROCEDŪROS I ANTRAŠTINĖ DALIS BENDROSIOS NUOSTATOS 1 straipsnis 1. Šiame priedėlyje nustatomos kai kurios bendrojo tranzito procedūros taikymo taisyklės, laikantis Konvencijos 1 straipsnio 3 dalies. 2. Jeigu nenurodyta kitaip, šio priedėlio nuostatos taikomos bendrojo tranzito procedūros operacijoms, nepriklausomai nuo to, ar taikoma T1, ar T2 procedūra. 3. Prekės, keliančios didesnę sukčiavimo riziką, išvardytos I priede. Jeigu šios Konvencijos nuostatoje daroma nuoroda į minėtą priedą, priemonės šiame sąraše nurodytoms prekėms taikomos tik tuomet, kai prekių kiekis didesnis nei atitinkamas mažiausias kiekis. I priedas tikslinamas ne rečiau kaip kartą per metus. I SKYRIUS TAIKYMO SRITIS IR SĄVOKŲ APIBRĖŽIMAI Taikymo sritis 2 straipsnis 1. Bendrojo tranzito procedūra netaikoma pašto siuntoms (įskaitant pašto siuntinius), siunčiamoms laikantis Pasaulinės pašto sąjungos įstatų, kai prekės gabenamos tuose įstatuose numatytų teisių ir pareigų turėtojų arba jų vardu. 2. Susitariančioji šalis gali nuspręsti netaikyti bendrojo tranzito procedūros prekėms, gabenamoms vamzdynais. Šis sprendimas pateikiamas Komisijai, kuri apie jį informuoja kitas šalis. Sąvokos 3 straipsnis Šioje Konvencijoje: a) „kompetentingos institucijos“ – muitinė arba kita institucija, įpareigota taikyti šią Konvenciją; b) „tranzito deklaracija“ – dokumentas, kuriuo asmuo nurodyta forma ir tvarka pareiškia pageidavimą, kad prekėms būtų taikoma bendrojo tranzito procedūra; c) „tranzito lydimasis dokumentas“ – tai kompiuterine sistema atspausdintas dokumentas, kuris pridedamas prie prekių ir grindžiamas tranzito deklaracijos duomenimis; d) „T2 procedūra“ – T2 procedūra, numatyta Konvencijos 2 straipsnyje ir nurodyta tranzito deklaracijoje simboliu „T2“ arba „T2F“; e) „vykdytojas“ – asmuo, pateikęs bendrojo tranzito deklaraciją arba asmuo, kurio vardu ji pateikiama; f) „išvykimo muitinės įstaiga“ – muitinės įstaiga, kuri priima pateikimo bendrojo tranzito procedūrai deklaraciją; g) „tranzito įstaiga“ – tai: - vienos iš susitariančiųjų šalių atvykimo muitinės įstaiga arba - vienos iš susitariančiųjų šalių išvykimo muitinės įstaiga, per kurią vykdant tranzito operaciją prekių krovinys išgabenamas iš tos susitariančiosios šalies muitų teritorijos per sieną tarp šios susitariančiosios šalies ir trečiosios šalies; h) „paskirties muitinės įstaiga“ – muitinės įstaiga, kuriai prekės, kurioms taikoma bendrojo tranzito procedūra, turi būti pateiktos idant procedūra būtų baigta; i) „garantijos įstaiga“ – įstaiga, apibrėžta kiekvienos šalies kompetentingų institucijų, kuriai garantiją pateikia garantas; j) „garantas“ – fizinis ar juridinis trečiasis asmuo, raštu įsipareigojantis bendrai su vykdytoju garantuojamos sumos ribose sumokėti galinčią atsirasti skolą muitinei; k) „HS kodas“ – skaitinis kodas, nurodantis 1983 m. birželio 14 d. Konvencija nustatytos prekių aprašymo ir kodavimo suderintos sistemos nomenklatūros pozicijas ir subpozicijas; l) „skola muitinei“ – importo ir eksporto muitai ir kiti mokesčiai, taikomi prekėms, kurioms taikoma bendrojo tranzito procedūra; m) „skolininkas“ – fizinis ar juridinis asmuo, turintis sumokėti skolą; n) „Komisija“ – Europos Bendrijų Komisija; o) „prekės išleidimas / išleidžiama prekė” – dokumentas, kuriuo kompetentingos institucijos leidžia naudoti prekę bendrojo tranzito procedūra numatytiems tikslams; p) „susitariančioje šalyje įsisteigęs asmuo“ – - kalbant apie fizinį asmenį – bet kuris asmuo, kuris įprastai ten gyvena, - kalbant apie juridinį asmenį arba asmenų asociaciją – bet kuris asmuo, turintis toje šalyje registruotą būstinę, centrinę valdybą arba nuolatinę buveinę; q) „kompiuterinės duomenų tvarkymo priemonės“: - keitimasis standartiniais EDI pranešimais su kompetentingomis institucijomis; - informacijos, reikalingos atitinkamiems formalumams atlikti kompetentingų institucijų informacinėse sistemose, įvedimas; r) „EDI“ (elektroniniai duomenų mainai) – elektroninis struktūrinių duomenų perdavimas iš vienos informacinės sistemos į kitą, laikantis sutartų pranešimo standartų; s) „standartinis pranešimas“ – iš anksto nustatyta ir patvirtinta elektroninio duomenų perdavimo struktūra; t) „asmens duomenys“ – visa informacija apie nustatytą ar nustatytiną fizinį ar juridinį asmenį; u) „atsarginė procedūra“ – procedūra, grindžiama spausdintų dokumentų naudojimu, kad būtų galima pateikti ir tikrinti tranzito deklaraciją ir tęsti tranzito operaciją, kai neįmanoma naudotis įprastine elektronine procedūra; v) „BAD konvencija“ – 1987 m. gegužės 20 d. Konvencija dėl prekybos prekėmis formalumų supaprastinimo. II SKYRIUS ĮPRASTINĖ PROCEDŪRA 4 straipsnis 1. T1 arba T2 procedūros taikymo formalumai atliekami elektroninėmis duomenų tvarkymo priemonėmis, laikantis kompetentingų institucijų nurodytų sąlygų ir taisyklių ir nepažeidžiant muitų teisės aktais nustatytų principų. 2. Susitariančiosios šalys bendru sutarimu priima priemones, nustatančias: a) taisykles, apibrėžiančias ir tvarkančias pranešimus, kuriais keičiasi muitinės įstaigos ir kurie reikalingi bendrojo tranzito procedūrai taikyti, b) visus duomenis ir bendrus pranešimų duomenų modelius, kuriais keičiamasi laikantis bendrojo tranzito procedūros. Taikymo sritis 5 straipsnis 1. Išskyrus ypatingus atvejus, informacijos mainai tarp kompetentingų institucijų, aprašyti šiame priedėlyje, vykdomi elektroninėmis duomenų tvarkymo priemonėmis ir informaciniais tinklais. 2. 1 dalyje numatytiems informacijos mainams visos susitariančiosios šalys naudoja Bendrijos „Bendrojo ryšio tinklą ir bendrąją sistemų sąsają“ (CCN / CSI). ELPA šalių finansinis indėlis ir susiję dalykai nustatyti bendru Bendrijos ir kiekvienos ELPA šalies atskirai sutarimu. 3. Šio skyriaus nuostatos netaikomos 44 straipsnio 1 dalies f ir g punktuose nurodytoms supaprastintoms procedūroms, nebent nurodyta kitaip. Saugumas 6 straipsnis 1. Formalumams atlikti kompiuterinėmis duomenų tvarkymo priemonėmis nustatytos sąlygos turi apimti visų pirma duomenų šaltinio tikrinimo priemones, duomenų apsaugą nuo netyčinio arba neteisėto jų sunaikinimo, nuo atsitiktinio jų praradimo, pakeitimo ar nuo neleistinos prieigos. 2. Be 1 dalyje nurodytų saugumo reikalavimų, kompetentingos institucijos nustato atitinkamas apsaugos taisykles dėl veiksmingo, patikimo ir saugaus visos tranzito sistemos veikimo ir jų laikosi. 3. Siekiant užtikrinti pirmiau nurodytą saugumo lygį, kiekvienas duomenų įvedimas, keitimas ir išbraukimas registruojamas, nurodant tokio veiksmo tikslą, tikslų laiką ir jį atliekantį asmenį. Be to, pirminiai duomenys arba bet kurie minėtais būdais keisti duomenys saugomi ne trumpiau kaip trejus kalendorinius metus nuo metų, kuriais jie pateikti, pabaigos arba ilgiau, jeigu taip nustatyta kitomis nuostatomis. 4. Kompetentingos institucijos reguliariai tikrina saugumą. 5. Atitinkamos kompetentingos institucijos viena kitą informuoja, kilus bet kokiam įtarimui apie saugumo pažeidimą. Asmens duomenų apsauga 7 straipsnis 1. Susitariančiosios šalys asmens duomenis, kuriais keičiamasi įgyvendinant šią Konvenciją, naudoja tik joje numatytiems tikslams ir kitiems sankcionuotiems muitinės veiksmams pagal bendrojo tranzito procedūrą. Šiuo apribojimu šių duomenų nedraudžiama naudoti rizikos analizei bendrojo tranzito operacijos metu ir vykstant tyrimui bei teisminiam nagrinėjimui po bendrojo tranzito operacijos. Tokiu atveju kompetentinga institucija, pateikusi minėtą informaciją, yra nedelsiant informuojama apie tokį jų naudojimą. 2. Tvarkydamos asmens duomenis, kuriais apsikeista pagal šią Konvenciją, susitariančiosios šalys įsipareigoja imtis būtinų priemonių, kad būtų užtikrinta asmens duomenų apsauga nepažeidžiant bent 1981 m. sausio 28 d. Europos Tarybos konvencijos dėl asmenų apsaugos ryšium su asmens duomenų automatizuotu tvarkymu. 3. Kiekviena susitariančioji šalis imasi būtinų priemonių ir vykdo veiksmingus tikrinimus, kad užtikrintų šio straipsnio laikymąsi. III SKYRIUS VYKDYTOJO, VEŽĖJO IR GAVĖJO PAREIGOS 8 straipsnis 1. Vykdytojas atsako už tai, kad: a) per nurodytą terminą ir laikantis kompetentingų institucijų nustatytų identifikavimo priemonių į paskirties muitinės įstaigą būtų pateiktos nepaliestos prekės ir privalomi dokumentai; b) būtų laikomasi kitų su bendrojo tranzito procedūra susijusių nuostatų; c) už tikrinimą atsakingoms kompetentingoms institucijoms paprašius ir per nustatytą laikotarpį būtų pateikti visi dokumentai ir reikalaujama informacija bet kokiu pavidalu, taip pat suteikta bet kokia kita pagalba. 2. Nepažeidžiant 1 dalyje nurodytų vykdytojo pareigų, prekių vežėjas ar gavėjas, priimantis prekes, žinodamas, kad joms taikoma bendrojo tranzito procedūra, taip pat privalo per nustatytą laikotarpį ir laikantis kompetentingų institucijų nustatytų identifikavimo priemonių paskirties muitinės įstaigai pateikti nepaliestas prekes ir reikalaujamus dokumentus. IV SKYRIUS GARANTIJOS Garantijos prievolė 9 straipsnis 1. Vykdytojas pateikia garantiją, kuria užtikrinamas galinčios atsirasti skolos už atitinkamas prekes sumokėjimas. 2. Garantija – tai: a) vienkartinė garantija vienai bendrojo tranzito operacijai; b) bendra garantija kelioms operacijoms, taikant 44 straipsnyje nurodytą supaprastinimą. Garantijos teikimas 10 straipsnis 1. Garantiją galima teikti: a) pateikiant piniginį užstatą išvykimo muitinės įstaigai; b) pateikiant garanto įsipareigojimą garantijos įstaigai. 2. Vis dėlto kompetentingos institucijos gali atsisakyti priimti pasiūlytą garantijos būdą, kai jis nesuderinamas su tinkamu procedūros vykdymu. Piniginis užstatas 10a straipsnis Piniginis užstatas pateikiamas išvykimo šalies valiuta arba bet kokiu kitu mokėjimo būdu, priimtinu šios šalies kompetentingoms institucijoms. Garantija piniginio užstato arba prilygstančio mokėjimo forma teikiama laikantis išvykimo šalies nuostatų. Garantas 10b straipsnis 1. Garantas turi būti įsisteigęs toje susitariančiojoje šalyje, kurioje teikiama garantija, ir turi būti pripažintas kompetentingų institucijų. Garantas turi nurodyti adresą arba atstovą kiekvienoje iš susijusių su atitinkama bendrojo tranzito operacija susitariančiųjų šalių. Kai Bendrija yra viena iš susitariančiųjų šalių, garantas turi nurodyti adresą arba atstovą kiekvienoje valstybėje narėje. 2. Garantas garantuojamos sumos ribose taip pat įsipareigoja dėl reikalautinų sumokėti muitų po a posteriori atliktų tikrinimų. 3. Kompetentingos institucijos atsisako pripažinti garantą, jei jis, jų nuomone, nepakankamai tvirtai užtikrina, kad bet kokia galinti atsirasti skola muitinei garantuojamos sumos ribose bus sumokėta per nustatytą laikotarpį. 4 . Kai garantijos įstaigai garantiją pateikia garantas: a) kad būtų galima naudotis garantija ir nustatyti visus garanto įsipareigojimus, vykdytojui suteikiamas „garantijos nuorodos numeris“; b) „garantijos nuorodos numeriui“ priskirtas prieigos kodas suteikiamas ir perduodamas vykdytojui. Atleidimas nuo prievolės pateikti garantiją 11 straipsnis 1. Išskyrus prireikus nustatomus atvejus, garantijos pateikti nereikia: a) gabenant oro transportu; b) gabenant prekes Reinu ir Reino vandens keliais; c) gabenant vamzdynais; d) vykdant bendrojo tranzito operacijas laikantis 44 straipsnio 1 dalies f punkto i papunkčio. 2. Kiekviena šalis gali netaikyti reikalavimo pateikti garantiją, jeigu prekės gabenamos kitais nei 1 dalies b punkte nurodytais jos teritorijoje esančiais vandens keliais. Apie tokias taikomas priemones ji praneša Komisijai, kuri apie tai informuoja kitas šalis. V SKYRIUS ĮVAIRIOS NUOSTATOS Dokumentų ir faktų teisinis statusas 12 straipsnis 1. Šalies kompetentingų institucijų reguliariai išduodami bet kokios formos dokumentai ir vykdomos ar priimtos priemonės kitose šalyse turi tokią pačią teisinę galią, kaip kiekvienoje šių šalių kompetentingų institucijų nustatyta tvarka išduoti dokumentai ir vykdomos ar priimtos priemonės. 2. Šalies kompetentingų institucijų pagal bendrojo tranzito procedūrą atliktų tikrinimų metu nustatyti faktai kitose šalyse turi tokią pačią teisinę galią kaip faktai, nustatyti kitų šalių kompetentingų institucijų. Kompetentingų vykdyti bendrojo tranzito operacijas muitinės įstaigų sąrašas 13 straipsnis Kiekviena šalis į kompiuterinę sistemą įveda Bendrijos tranzito operacijas vykdyti kompetentingų muitinės įstaigų sąrašą, taip pat identifikacijos numerį, darbuotojų pareigas bei darbo dienas ir valandas. Bet koks pakeitimas taip pat turi būti įvestas į kompiuterinę sistemą. Komisija šią informaciją kompiuterine sistema perduoda visoms šalims. Centrinės įstaigos 14 straipsnis Prireikus kiekviena šalis informuoja Komisiją apie įsteigtas centrines įstaigas ir joms suteiktus įgaliojimus bendrojo tranzito procedūros valdymo, priežiūros bei dokumentų priėmimo ir perdavimo, nurodant atitinkamų dokumentų rūšis, srityje. Komisija šią informaciją perduoda kitoms šalims. Pažeidimai ir nuobaudos 15 straipsnis Šalys imasi reikiamų priemonių, siekdamos kovoti su bet kokiais pažeidimais arba nusižengimais ir už juos taiko veiksmingas, proporcingas ir atgrasančias nuobaudas. II ANTRAŠTINĖ DALIS PROCEDŪROS VYKDYMAS I SKYRIUS VIENKARTINĖ GARANTIJA Vienkartinės garantijos teikimas 16 straipsnis 1. Vienkartine garantija užtikrinama visa galinčios atsirasti skolos muitinei suma, apskaičiuota remiantis aukščiausiais dydžiais, įskaitant importo muitą, kuris būtų taikomas išvykimo šalyje tokios rūšies prekėms, jei jos įvežamos vidaus vartojimui. Norint tai apskaičiuoti, Bendrijos prekės, gabenamos pagal Konvenciją dėl bendrosios tranzito procedūros, laikomos ne Bendrijos kilmės prekėmis. Tačiau normos, taikomos vienkartinei garantijai apskaičiuoti, negali būti mažesnės už mažiausią normą, jei ji nurodoma I priedo penktoje skiltyje. 2. Vienkartinė garantija pateikiant piniginį užstatą galioja visose susitariančiosiose šalyse; ji grąžinama, kai įforminama procedūros pabaiga. 3. Vienkartinė garantija, kurią teikia garantas, gali būti grindžiama vienkartinių garantijų lakštais, kurių vertė 7000 EUR ir kuriuos garantas išduoda asmenims, ketinantiems būti vykdytojais; jie galioja visose susitariančiosiose šalyse. Garantas vienu lakštu prisiima iki 7000 EUR vertės atsakomybę. 4. Kai vienkartinę garantiją teikia garantas, vykdytojas negali keisti „garantijos nuorodos numeriui“ suteikto prieigos kodo, išskyrus atvejus, kai taikomas IV priedo 3 punktas. Garanto teikiamų vienkartinių garantijų taisyklės 17 straipsnis 1. Garanto vienkartinė garantija turi būti patvirtinta garantijos liudijimu, atitinkančiu III priedėlio C1 priede pateiktą pavyzdį. Garantijos liudijimas saugomas garantijos įstaigoje. 2. Kiekviena šalis gali leisti, kad būtų naudojami kitokio pavyzdžio 1 dalyje nurodyti garantijos liudijimai, jeigu to reikalauja nacionalinių įstatymų ar kitų teisės aktų nuostatos arba įprastinė praktika ir jeigu tie garantijos liudijimai turi tokią pačią teisinę galią, kokią turi nurodytas dokumento pavyzdys. Vienkartinės garantijos teikimo lakštais taisyklės 18 straipsnis 1. 16 straipsnio 3 dalyje nurodytu atveju vienkartinė garantija teikiama sudarant garantijos liudijimą, atitinkantį III priedėlio C2 priede pateiktą pavyzdį. 17 straipsnio 2 dalis taikoma mutatis mutandis . 2. Pagal kompetentingų institucijų nustatytą tvarką, garantas garantijos įstaigai pateikia visą reikalaujamą informaciją apie vienkartinės garantijos lakštus, kuriuos jis išdavė. Lakštų galiojimo terminas negali būti ilgesnis nei vieneri metai nuo jų išdavimo dienos. 3. Garantas vykdytojui perduoda kiekvienam vienkartinės garantijos lakštui suteiktą „garantijos nuorodos numerį“ ir jam priskirtą prieigos kodą, kurio vykdytojas negali pakeisti. 4. Taikant 22 straipsnio 1 dalies b punktą, garantas vykdytojui išduoda spausdintus vienkartinės garantijos lakštus, parengtus pagal C3 priede pateiktą pavyzdį. Ant lakšto nurodomas identifikacijos numeris. 5. Garantas gali išduoti vienkartinės garantijos lakštus, kurie negalioja bendrojo tranzito operacijai, taikomai prekėms, nurodytoms I priedo sąraše. Tokiu atveju ant kiekvieno spausdinto vienkartinės garantijos lakšto ar lakštų juos išduodantis garantas įstrižai deda tokį įrašą: - Ribotas galiojimas – 99200 6. Vykdytojas išvykimo muitinės įstaigai turi pateikti tiek vienkartinių garantijų lakštų po 7 000 EUR, kad padengtų visą galinčios atsirasti skolos muitinei sumą. Taikant 22 straipsnio 1 dalies b punktą, spausdinti lakštai turi būti teikiami ir saugomi išvykimo muitinės įstaigoje, kuri lakšte nurodytai garantijos įstaigai perduoda kiekvieno lakšto identifikacijos numerį. Garantijos liudijimo atšaukimas ir panaikinimas 19 straipsnis 1. Garantijos įstaiga atšaukia sprendimą, kuriuo buvo priimtas garanto įsipareigojimas, kai jo išdavimui būtinos sąlygos nebėra tenkinamos. Garantas taip pat bet kuriuo metu gali panaikinti savo įsipareigojimą. 2. Atšaukimas arba panaikinimas įsigalioja šešioliktą dieną po pranešimo apie jį, priklausomai nuo atvejo, garantui arba garantijos įstaigai. Nuo atšaukimo arba panaikinimo įsigaliojimo dienos anksčiau priskirtų vienkartinės garantijos lakštų nebegalima naudoti pateikiant prekes bendrojo tranzito procedūrai. 3. Šalies kompetentingos institucijos, atsakingos už atitinkamą garantijos įstaigą, nedelsdamos įveda į kompiuterinę sistemą informaciją apie atšaukimą ar panaikinimą ir jų įsigaliojimo datą. II SKYRIUS GABENIMO BŪDAI IR DEKLARACIJOS Pakrovimo sąlygos 20 straipsnis 1. Viena tranzito deklaracija taikoma tik į vieną transporto priemonę pakrautoms arba krautinoms prekėms, kurias ketinama vežti iš vienos išvykimo muitinės įstaigos į vieną paskirties muitinės įstaigą. Taikant šį straipsnį, su sąlyga, kad gabenamos kartu pristatytinos prekes, viena transporto priemone laikoma: a) kelių transporto priemonė su priekaba (-omis) arba puspriekabe (-ėmis); b) į sąstatą sukabinti geležinkelio riedmenys arba vagonai; c) vieną vilkstinę, sudarantys laivai; d) į vieną transporto priemonę, apibrėžtą šiame straipsnyje, pakrauti konteineriai. 2. Į vieną transporto priemonę galima pakrauti prekes keliose išvykimo muitinės įstaigose ir iškrauti jas keliose paskirties muitinės įstaigose. Tranzito deklaracija kompiuterinėmis duomenų tvarkymo priemonėmis 21 straipsnis 1. Deklaracijos įrašai, nurodyti III priedėlio A1 priede yra atliekami koduotais duomenimis arba bet kokia kita muitinės nustatyta forma siekiant juos tvarkyti kompiuteriu, ir atitinka reikalaujamus pateikti duomenis. 2. EDI užpildyta deklaracija laikoma pateikta, kai kompetentingos institucijos gauna EDI pranešimą. EDI užpildytos deklaracijos priėmimas vykdytojui patvirtinamas atsakymo pranešimu, kuriame patvirtinamas bent pranešimo gavimas ir (arba) tranzito deklaracijos registracijos numeris ir priėmimo data. 3. Tranzito deklaracijos, pateiktos keičiantis EDI standartiniais pranešimais, atitinka III priedėlyje išdėstytus struktūros ir duomenų pateikimo reikalavimus. 4. Tranzito deklaracija, laikantis III priedėlio nuostatų, pildoma viena iš oficialių susitariančiųjų šalių kalbų, kuri yra priimtina kompetentingoms išvykimo šalies institucijoms. Prireikus, su tranzito operacija susijusios šalies kompetentingos institucijos gali prašyti vertimo į tos šalies valstybinę arba į vieną iš valstybinių kalbų. 5. Kai išvykimo šalyje bendrojo tranzito procedūra taikoma po kitų sankcionuotų muitinės veiksmų, išvykimo muitinės įstaiga gali reikalauti pateikti atitinkamus dokumentus. 6. Prekės pateikiamos kartu su transportavimo dokumentu. Atlikus muitinės formalumus, išvykimo muitinės įstaiga gali atleisti nuo prievolės pateikti šį dokumentą, jeigu dokumentas laikomas jos žinioje. Rašytinė tranzito deklaracija 22 straipsnis 1. Prekėms gali būti taikoma bendrojo tranzito procedūra, pateikiant rašytinę tranzito deklaraciją, atitinkančią BAD konvencijos 1 priedėlio I priede pateiktą pavyzdį, tokiais atvejais: a) kai prekes gabena keleiviai, kurie neturi galimybės tiesiogiai naudotis kompiuterine muitinės sistema, pagal 22a straipsnyje nustatytą tvarką; b) kai taikoma atsarginė procedūra V priede nustatytomis sąlygomis ir tvarka; c) kai taip nusprendžia susitariančioji šalis. 2. Taikant 1 dalies a ir c punktus, kompetentingos institucijos prižiūri, kad tranzito duomenimis būtų keičiamasi su kitomis kompetentingomis institucijomis kompiuterine muitinės sistema. 3. 1 dalies b punkte nurodytu atveju naudojant rašytinę tranzito deklaraciją reikia gauti kompetentingų institucijų sutikimą, kai neveikia vykdytojo programinė įranga ir (arba) tinklas. 4. Tranzito deklaracija gali būti papildyta vienu ar keletu papildomų egzempliorių, atitinkančių BAD konvencijos 3 priedėlio I priede pateiktą pavyzdį. Egzemplioriai yra neatskiriama deklaracijos dalis. 5. Kaip tranzito deklaracijos aprašomoji dalis vietoj papildomų egzempliorių gali būti naudojami pagal III priedėlyje pateiktą pavyzdį sudaryti krovinio aprašai, esantys neatskiriama deklaracijos dalimi. 6. 1, 4 ir 5 dalyse nurodyti egzemplioriai pildomi laikantis III priedėlio. 7. 21 straipsnio 4–6 dalys taikomos mutatis mutandis . Keleivių pildomos tranzito deklaracijos 22a straipsnis Taikant 22 straipsnio 1 dalies a punktą, keleivis pildo tranzito deklaraciją remiantis 5 ir 6 straipsniais ir III priedėlio B6 priedu. Mišrūs kroviniai 23 straipsnis Kai krovinį sudaro prekės, gabentinos taikant T1 procedūrą ir prekės, gabentinos taikant T2 procedūrą, tranzito deklaracijoje su įrašu T papildomai prie kiekvieno prekių vieneto pažymima „T1“, „T2“ arba „T2F“. Tranzito deklaracijos pasirašymas ir vykdytojo įsipareigojimas 24 straipsnis 1. Bendrojo tranzito deklaracija turi būti pasirašyta elektroninėmis priemonėmis arba pažymėta kita identifikavimo priemone. 2. Pateikdamas tranzito deklaraciją vykdytojas atsako už: a) tranzito deklaracijoje pateiktų duomenų tikslumą; b) pateiktų dokumentų autentiškumą; c) visų įsipareigojimų, susijusių su bendrojo tranzito procedūros taikymu atitinkamoms prekėms, įvykdymą. III SKYRIUS IŠVYKIMO MUITINĖS ĮSTAIGOJE ATLIKTINI FORMALUMAI Tranzito deklaracijos teikimas 25 straipsnis Išvykimo muitinės įstaigai tranzito deklaracija ir prekės pateikiamos kompetentingų institucijų nustatytomis dienomis ir valandomis. Vykdytojo prašymu ir sąskaita išvykimo muitinės įstaiga gali leisti pateikti prekes bet kurioje kitoje vietoje. Maršrutas 26 straipsnis 1. Paskirties muitinės įstaigai bendrojo tranzito procedūrai atlikti pateiktos prekės turi būti gabenamos ekonomiškai pagrįstu maršrutu. 2. Nepažeisdama 59 straipsnio, išvykimo muitinės įstaiga, atsižvelgdama į vykdytojo pateiktus duomenis, I priede nurodytoms prekėms arba jeigu kompetentingos institucijos ar vykdytojas nusprendžia, kad tai būtina, nustato privalomą maršrutą ir į tranzito deklaracijos 44 langelį atitinkantį atributą įrašo bent šalis, per kurias turi būti vykstama. Tranzito deklaracijos priėmimas ir registravimas 27 straipsnis 1. Išvykimo muitinės įstaiga tranzito deklaraciją priima ir užregistruoja kompetentingų institucijų nustatytomis darbo dienomis ir valandomis, jeigu: a) joje yra visi įrašai, būtini šios Konvencijos taikymui; b) kartu su ja pateikiami visi reikalaujami dokumentai ir c) deklaracijoje nurodytos prekės pateikiamos muitinei. 2. Kompetentingų institucijų leidimu 1 dalies b punkte reikalaujami dokumentai gali būti nepateikiami su deklaracija. Tokiu atveju šie dokumentai yra saugomi kompetentingose institucijose. 3. Nebent nurodyta kitaip, bendrojo tranzito procedūrą reglamentuojančių nuostatų taikymo pradžios data yra deklaracijos priėmimo kompetentingose institucijose data. Tranzito deklaracijos taisymas 28 straipsnis 1. Vykdytojui paprašius, jam leidžiama taisyti vieną ar keletą įrašų tranzito deklaracijoje po to, kai ją priėmė kompetentingos institucijos. Šiais pataisymais negalima pakeisti tranzito deklaracijos tiek, kad ji galėtų būti taikoma kitoms nei prieš tai joje nurodytoms prekėms. 2. Tačiau jokių pakeitimų daryti neleidžiama, jeigu atitinkamo leidimo paprašoma po to, kai kompetentingos institucijos: a) praneša vykdytojui apie jų ketinimą ištirti prekes; b) nustato atitinkamų įrašų netikslumus; c) išleidžia prekes. Pristatymo į paskirties vietą terminas 29 straipsnis 1. Išvykimo muitinės įstaiga nustato galutinį terminą, iki kurio prekės turi būti pristatytos paskirties muitinės įstaigai, atsižvelgdamos į maršrutą, į gabenimą reglamentuojančias nuostatas ir kitus taikytinus teisės aktus ir, prireikus, į vykdytojo pateiktą informaciją. 2. Šalių, kuriose vykdoma bendrojo tranzito operacija, kompetentingos institucijos privalo laikytis išvykimo muitinės įstaigos nustatyto termino ir negali jo keisti. Tranzito deklaracijos ir prekių tikrinimas 30 straipsnis 1. Išvykimo šalies kompetentingos institucijos, remdamosi rizikos analize ir tyrimais, gali tikrinti: a) priimtą tranzito deklaraciją ir prie jos pridėtus dokumentus; b) prekes ir imti jų pavyzdžius analizei arba nuodugniam tikrinimui. 2. Prekės tikrinamos tam numatytose vietose ir numatytu laiku. Tačiau kompetentingos institucijos vykdytojo prašymu ir jo sąskaita gali tikrinti prekes kitose vietose arba kitu laiku. Identifikavimo priemonės 31 straipsnis 1. Išvykimo muitinės įstaiga taiko jos manymu reikalingas identifikavimo priemones ir atitinkamą informaciją nurodo tranzito deklaracijoje. 2. Nepažeidžiant Konvencijos 11 straipsnio 4 dalies, prekių, kurioms taikytina bendrojo tranzito procedūra, neleidžiama išleisti, kai negalima uždėti muitinės plombų pagal Konvencijos 11 straipsnio 2 arba 3 dalis. 3. Kai plombuojama vieta, kurioje laikomos prekės, kompetentingos institucijos tikrina leidimą arba, jam nesant, galimybę užplombuoti transporto priemones. 4. Pagal Konvencijos 11 straipsnio 2 dalį, taikant kitas nuostatas patvirtintu laikoma bet kokia kelių transporto priemonė, priekaba, puspriekabė arba konteineris, tinkamas muitinės plombomis pažymėtoms prekėms gabenti laikantis tarptautinio susitarimo, kurio susitariančiosios šalys yra Europos bendrija, jos valstybės narės ir ELPA šalys, nuostatų. 5. Plombos turi atitikti II priede nurodytas charakteristikas. 6. Negavus kompetentingų institucijų leidimo, plombų negalima pažeisti. 7. Prekių aprašymas laikomas tinkamu prekėms identifikuoti, kaip nurodyta Konvencijos 11 straipsnio 4 dalyje, jei jis yra pakankamai tikslus, kad pagal jį būtų galima lengvai nustatyti prekių kiekį ir rūšį. Prekių išleidimas 32 straipsnis 1. Gavus tikrinimo rezultatus, išvykimo muitinės įstaiga įveda atitinkamus duomenis į tranzito deklaraciją. 2. Jei tikrinimo rezultatai tai leidžia, išvykimo muitinės įstaiga išleidžia prekes ir kompiuterinėje sistemoje nurodo datą. 3. Išleisdama prekes, išvykimo muitinės įstaiga informuoja deklaruotą paskirties muitinės įstaigą apie bendrojo tranzito operaciją pranešimu „Numatomas prekių pristatymas“, o visas deklaruotas tranzito muitinės įstaigas pranešimu „Numatomas prekių tranzitas“. Šie pranešimai sudaromi remiantis duomenimis (jei reikia – pataisytais), pateiktais tranzito deklaracijoje. Tranzito lydimasis dokumentas 33 straipsnis 1. Tranzito lydimasis dokumentas atitinka III priedėlyje pateiktus pavyzdžius ir įrašus. Jis gabenamas kartu su prekėmis, kurioms taikoma bendrojo tranzito procedūra. Išleidus prekes, jis grąžinamas ekonominių operacijų vykdytojui tokiomis sąlygomis: a) arba jį vykdytojui perduoda išvykimo muitinės įstaiga arba, gavus kompetentingų institucijų sutikimą, jis surašomas naudojantis vykdytojo kompiuterizuota sistema; b) arba jis surašomas naudojantis patvirtinto siuntėjo kompiuterine sistema po to, kai gaunamas išvykimo muitinės įstaigos pranešimas, kuriuo leidžiama išleisti prekes. 2. Tranzito lydimasis dokumentas, prireikus, papildomas prekių sąrašu, kuris yra neatskiriama jo dalis ir atitinka III priedėlyje pateiktą pavyzdį. IV SKYRIUS GABENIMO METU ATLIKTINI FORMALUMAI Tranzito lydimojo dokumento pateikimas 34 straipsnis Tranzito lydimasis dokumentas ir kiti prekes lydintys dokumentai pateikiami kompetentingoms institucijoms joms pareikalavus. Tranzito muitinės įstaiga 35 straipsnis 1. Krovinys ir tranzito lydimasis dokumentas pateikiami kiekvienai tranzito muitinės įstaigai. 2. Tranzito muitinės įstaiga registruoja tranzitą, apie kurį jai buvo pranešta išvykimo muitinės įstaigos atsiųstu pranešimu „Numatomas prekių tranzitas“. Išvykimo muitinės įstaiga informuojama apie sienos kirtimą pranešimu „Sienos kirtimo patvirtinimas“. 3. Tranzito muitinės įstaigos tikrina prekes, jei mano tai esant reikalinga. Galimas prekių tikrinimas visų pirma atliekamas remiantis pranešimu „Numatomas prekių tranzitas“. 4. Jeigu prekės vežamos per kitą tranzito muitinės įstaigą, nei deklaruota ir nurodyta tranzito lydimajame dokumente, ši tranzito muitinės įstaiga išvykimo muitinės įstaigos prašo atsiųsti pranešimą „Numatomas prekių tranzitas“ ir informuoja išvykimo muitinės įstaigą apie tranzitą siųsdama pranešimą „Sienos kirtimo patvirtinimas“. Prireikus, išvykimo muitinės įstaiga ją informuoja apie garantijos negaliojimą atitinkamoje šalyje. 5. 1–4 dalys netaikomos geležinkeliu gabenamoms prekėms. Vežimo metu atsitikę įvykiai 36 straipsnis 1. Vežėjas turi įrašyti reikiamus įrašus tranzito lydimajame dokumente ir kartu su kroviniu jį pateikti šalies, kurios teritorijoje yra transporto priemonė, kompetentingai institucijai šiais atvejais: a) pakeitus privalomą maršrutą, kai taikomos 26 straipsnio 2 dalies nuostatos; b) pažeidus plombą gabenimo metu dėl nuo vežėjo valios nepriklausančios priežasties; c) perkrovus prekes į kitą transporto priemonę; perkrovimas turi vykti prižiūrint kompetentingoms institucijoms, tačiau jos gali leisti perkrauti be jų priežiūros; d) skubus dalinis arba visiškas transporto priemonės iškrovimas, kilus neišvengiamam pavojui; e) įvykus bet kokiam įvykiui, incidentui ar nelaimingam atsitikimui, galinčiam turėti įtakos vykdytojo arba vežėjo įsipareigojimų laikymuisi. 2. Jeigu, kompetentingų institucijų nuomone, bendrojo tranzito operacija gali būti tęsiama kaip įprasta, ji, ėmusis visų tokiais atvejais reikalingų priemonių, patvirtina tranzito lydimąjį dokumentą. Atitinkamą informaciją apie perkrovimą ar kitą incidentą į kompiuterinę sistemą įveda kompetentingos tranzito muitinės įstaigos arba paskirties vietos muitinės įstaigos, nelygu atvejis. V SKYRIUS PASKIRTIES MUITINĖS ĮSTAIGOJE ATLIKTINI FORMALUMAI Pateikimas paskirties muitinės įstaigai 37 straipsnis 1. Prekės ir reikalingi dokumentai pateikiami paskirties muitinės įstaigai jos darbo dienomis ir valandomis. Tačiau ši įstaiga suinteresuotojo asmens prašymu ir sąskaita gali leisti pateikti ir kitu laiku. Taip pat paskirties muitinės įstaiga suinteresuotojo asmens prašymu ir sąskaita gali leisti pateikti prekes ir reikalingus dokumentus bet kurioje kitoje vietoje. 2. Jeigu prekės paskirties muitinės įstaigai pateikiamos pasibaigus išvykimo muitinės įstaigos nustatytam terminui, tačiau šio termino nesilaikyta dėl aplinkybių, tinkamai paaiškintų paskirties vietos muitinės įstaigai ir nepriklausiusių nuo vežėjo arba vykdytojo valios, laikoma, kad pastarieji laikėsi nustatyto termino. 3. Paskirties muitinės įstaiga saugo tranzito lydimąjį dokumentą, o prekių tikrinimas vykdomas remiantis būtent iš išvykimo muitinės įstaigos gautu pranešimu „Numatomas prekių pristatymas“. 4. Vykdytojo prašymu ir siekiant pateikti įrodymą, kad procedūra buvo baigta pagal 42 straipsnio 1 dalį, paskirties muitinės įstaiga patvirtina tranzito lydimojo dokumento kopiją ir įrašo tokį įrašą: - Alternatyvusis įrodymas – 99202 5. Tranzito operacija gali būti baigta kitoje muitinės įstaigoje nei iš pradžių nurodyta tranzito deklaracijoje. Tuomet ta įstaiga tampa paskirties muitinės įstaiga. Jei naujoji paskirties muitinės įstaiga priklauso kitai susitariančiajai šaliai nei iš pradžių nurodyta muitinės įstaiga, naujoji paskirties muitinės įstaiga prašo išvykimo muitinės įstaigos atsiųsti pranešimą „Numatomas prekių pristatymas“. Kvitas 38 straipsnis 1. Prekes ir reikalingus dokumentus pristačiusio asmens prašymu paskirties muitinės įstaiga patvirtina pristatymo kvitą. 2. Kvitas turi atitikti III priedėlyje pateiktus nurodymus. 3. Kvitą pirma turi užpildyti suinteresuotasis asmuo. Jame gali būti nurodyta kita su kroviniu susijusi informacija, pateikta kitoje nei paskirties muitinės įstaigai skirtoje skiltyje. Kvitas negali būti naudojamas kaip procedūros pabaigos pagal 42 straipsnio 1 dalį įrodymas. Informacijos persiuntimas 39 straipsnis 1. Paskirties muitinės įstaiga informuoja išvykimo muitinės įstaigą apie prekių atvykimą tą pačią dieną, kai jos buvo pateiktos paskirties muitinės įstaigai, nusiųsdama „Pranešimą apie atvykimą“. 2. Kai tranzito operacija baigiama kitoje nei iš pradžių nurodyta tranzito deklaracijoje muitinės įstaigoje, naujoji paskirties muitinės įstaiga apie atvykimą informuoja išvykimo muitinės įstaigą nusiųsdama „Pranešimą apie atvykimą“. Išvykimo muitinės įstaiga apie atvykimą informuoja iš pradžių nurodytą paskirties muitinės įstaigą nusiųsdama pranešimą „Atvykimo patvirtinimo persiuntimas“. 3. 1 ir 2 dalyse nurodytas „Pranešimas apie atvykimą“ negali būti naudojamas kaip procedūros pabaigos pagal 40 straipsnio 2 dalį įrodymas. 4. Išskyrus tinkamai pagrįstus atvejus, paskirties muitinės įstaiga siunčia išvykimo muitinės įstaigai pranešimą „Tikrinimo rezultatai“ vėliausiai trečią dieną po tos dienos, kai prekės pateiktos paskirties muitinės įstaigai. Tačiau jei taikomas 65 straipsnis, paskirties muitinės įstaiga siunčia išvykimo muitinės įstaigai pranešimą „Tikrinimo rezultatai“ vėliausiai šeštą dieną po tos dienos, kai prekės buvo pristatytos. VI SKYRIUS PROCEDŪROS PABAIGOS TIKRINIMAS Procedūros pabaiga ir įforminimo baigimas 40 straipsnis 1. Bendrojo tranzito procedūra baigiama ir vykdytojo prievolės įvykdomos, kai prekės, kurioms taikoma ši procedūra, būtini dokumentai ir duomenys pateikiami paskirties muitinės įstaigai, vadovaujantis šią procedūrą reglamentuojančiomis nuostatomis. 2. Kompetentingos institucijos įformina bendrojo tranzito procedūros pabaigą, kai gali nustatyti, remdamosi išvykimo ir paskirties muitinės įstaigų turimų duomenų palyginimu, kad procedūra baigta laikantis taisyklių. Tyrimo procedūra 41 straipsnis 1. Kai išvykimo šalies kompetentingos institucijos negauna „Pranešimo apie atvykimą“ per prekėms pateikti paskirties muitinės įstaigai nustatytą laikotarpį arba kai negauna pranešimo „Tikrinimo rezultatai“ per šešias dienas nuo „Pranešimo apie atvykimą“ gavimo, jos turi pradėti tyrimo procedūrą ir surinkti informaciją, reikalingą procedūros pabaigai įforminti, o jei tai neįmanoma, jos turi: - nustatyti skolos muitinei atsiradimo aplinkybes, - nustatyti skolininką, - nustatyti už išieškojimą atsakingas kompetentingas institucijas. 2. Tyrimo procedūra pradedama vėliausiai per septynias dienas po vieno iš 1 dalyje nurodytų terminų pabaigos, išskyrus išimtinius atvejus, kuriuos bendru susitarimu nustato susitariančiosios šalys. Ši procedūra pradedama nedelsiant, jei kompetentingos institucijos iš anksto informuojamos, kad procedūra nebaigta arba jei institucijos tai įtaria. 3. Kai išvykimo šalies kompetentingos institucijos gauna tik „Pranešimą apie atvykimą“, jos pradeda tyrimo procedūrą siųsdamos paklausimą apie pranešimą „Tikrinimo rezultatai“ paskirties muitinės įstaigai, atsiuntusiai „Pranešimą apie atvykimą“. 4. Kai išvykimo šalies kompetentingos institucijos negauna „Pranešimo apie atvykimą“, jos pradeda tyrimo procedūrą, jei paskirties vietoje turima pakankamai informacijos tyrimui pradėti, ir reikalauja vykdytojo arba paskirties muitinės įstaigos pateikti procedūros pabaigai įforminti reikalingą informaciją. Ne daugiau kaip per dvidešimt aštuonias dienas nuo tyrimo procedūros pradžios paskirties muitinės įstaigoje vykdytojo turi būti pareikalauta pateikti procedūros pabaigai įforminti reikalingą informaciją. 5. Paskirties muitinės įstaiga ir vykdytojas turi atsakyti į 4 dalyje nurodytą prašymą per dvidešimt aštuonias dienas. Jei per šį laikotarpį vykdytojas pateikia pakankamai informacijos, išvykimo šalies kompetentingos institucijos turi atsižvelgti į šią informaciją arba įforminti operacijos pabaigą, jei tai įmanoma remiantis pateikta informacija. 6. Jei remiantis vykdytojo pateikta informacija neįmanoma įforminti procedūros pabaigos, tačiau, išvykimo šalies kompetentingų institucijų manymu, jos pakanka tyrimo procedūrai pratęsti, atitinkamai muitinės įstaigai turi būti nedelsiant pateiktas prašymas. 7. Kai remiantis tyrimo procedūros rezultatais įmanoma nustatyti, kad procedūra baigta laikantis taisyklių, išvykimo šalies kompetentingos institucijos įformina operacijos pabaigą ir apie tai nedelsdamos informuoja vykdytoją ir, prireikus, kompetentingas institucijas, kurios ėmėsi išieškojimo veiksmų pagal 117 straipsnį. 41a straipsnis 1. Jei pradėjus tyrimo procedūrą ir nepasibaigus 116 straipsnio 1 dalies c punkte nurodytam terminui bet kokiomis priemonėmis išvykimo šalies kompetentingoms institucijoms (toliau – besikreipiančiosios institucijos) pateikiamas skolos muitinei atsiradimą sąlygojusių įvykių įrodymas iš tos vietos ir jei ta vieta yra kitoje susitariančiojoje šalyje, besikreipiančiosios institucijos nedelsdamos išsiunčia visą turimą informaciją tos vietos kompetentingoms institucijoms (toliau – institucijos, į kurias kreipiamasi). 2. Institucijos, į kurias kreipiamasi, patvirtina, kad gavo pranešimą ir nurodo, ar jos yra atsakingos už išieškojimą. Jei atsakymo negaunama per dvidešimt aštuonias dienas, besikreipiančiosios institucijos turi nedelsdamos pradėti tyrimo procedūrą. Procedūros pabaigos alternatyvusis įrodymas 42 straipsnis 1. Įrodymą, kad procedūra baigta per deklaracijoje nurodytą terminą, vykdytojas kompetentingoms institucijoms gali pateikti tinkamai pateikdamas paskirties šalies kompetentingų institucijų patvirtintą dokumentą, kuriame identifikuojamos atitinkamos prekės ir nurodoma, kad jos buvo pateiktos paskirties muitinės įstaigai arba, jei taikomas 64 straipsnis, pristatytos įgaliotajam gavėjui. 2. Bendrojo tranzito procedūra taip pat laikoma baigta, jei vykdytojas kompetentingoms institucijoms tinkamai pateikia vieną iš toliau nurodytų dokumentų, kuriame identifikuojamos prekės: a) trečiojoje šalyje išduotą muitinės dokumentą, kuriuo pažymima, kad prekėms atliekami muitinės sankcionuoti veiksmai; b) trečiojoje šalyje išduotą ir tos šalies muitinės patvirtintą dokumentą, kuriuo pažymima, kad prekės laikomos esančiomis laisvoje apyvartoje atitinkamoje trečiojoje šalyje. 3. 2 dalyje nurodyti dokumentai gali būti pakeisti jų kopijomis arba fotokopijomis, kurias turi būti patvirtinusi institucija, atitinkamų trečiųjų šalių institucijos arba vienos iš šalių institucijos, kurios patvirtino originalus. Tikrinimas a posteriori 43 straipsnis 1. Kompetentingos institucijos gali atlikti apsikeistos informacijos ir dokumentų, blankų, leidimų ar su bendrojo tranzito procedūra susijusių duomenų tikrinimą a posteriori , kad nustatytų informacijos tikrumą ir tikslumą bei uždėtų antspaudų žymas. Tokie tikrinimai atliekami atsiradus abejonei arba įtarimui dėl sukčiavimo. Jie taip pat gali būti vykdomi atliekant rizikos analizę ar tyrimą. 2. Kompetentingos institucijos, gavusios tikrinimo a posteriori prašymą, atsako nedelsiant. 3. Kai išvykimo šalies kompetentingos institucijos prašo atlikti pranešime „Tikrinimo rezultatai“ pateiktos informacijos tikrinimą a posteriori , atsiradus abejonei ar įtarimui dėl sukčiavimo, 40 straipsnio 2 dalies sąlygos nelaikomos įvykdytomis, kol nebus patvirtintas pareikalautu tikrinimu a posteriori tikrinamų duomenų tikrumas ir tikslumas. 4. Šios nuostatos 22 straipsniui taikomos mutatis mutandis . III ANTRAŠTINĖ DALIS SUPAPRASTINIMAI I SKYRIUS BENDROSIOS SUPAPRASTINIMŲ NUOSTATOS Taikymo sritis 44 straipsnis 1. Vykdytojo ar gavėjo, nelygu atvejis, prašymu kompetentingos institucijos gali leisti tokius supaprastinimus: a) naudoti bendrąją garantiją arba atleisti nuo prievolės pateikti garantiją; b) naudoti specialias plombas; c) netaikyti reikalavimo laikytis privalomo maršruto; d) suteikti įgaliotojo siuntėjo statusą; e) suteikti įgaliotojo gavėjo statusą; f) taikyti supaprastintas procedūras tam tikriems gabenimo būdams: i) geležinkeliu arba didžiaisiais konteineriais gabenamoms prekėms, ii) oro transportu gabenamoms prekėms; iii) vamzdynais gabenamoms prekėms; g) taikyti kitas supaprastintas procedūras, pagrįstas Konvencijos 6 straipsniu. 2. Kai leidžiama taikyti 1 dalies a ir f punktuose nurodytus supaprastinimus, jie taikomi visose šalyse, išskyrus atvejus, kai šiame priedėlyje arba leidime nurodyta kitaip. Kai leidžiama taikyti b, c ir d punktuose nurodytus supaprastinimus, jie taikomi tik toms bendrojo tranzito operacijoms, kurios pradedamos leidimą išdavusioje šalyje. Kai leidžiama taikyti e punkte nurodytą supaprastinimą, jis taikomas tik leidimą išdavusioje šalyje. Leidimo suteikimo bendrosios sąlygos 45 straipsnis 1. 44 straipsnio 1 dalyje nurodytas leidimas suteikiamas asmenims, kurie: a) yra įsisteigę susitariančiojoje šalyje; tačiau leidimas naudoti bendrąją garantiją gali būti suteiktas tik asmenims, įsisteigusiems leidimą išdavusioje šalyje; b) reguliariai naudojasi bendrojo tranzito procedūra arba kurių kompetentingos institucijos žino, kad jie gali įvykdyti įsipareigojimus pagal šią procedūrą arba, kai taikomas 44 straipsnio 1 dalies e punkte nurodytas supaprastinimas, nuolat gauna prekes, kurioms taikoma bendrojo tranzito procedūra; ir c) nėra padarę reikšmingų arba kartotinių muitų ar mokesčių teisės aktų pažeidimų. 2. Siekiant užtikrinti teisingą supaprastinimų valdymą, leidimas suteikiamas tik: a) jei kompetentingos institucijos užtikrina procedūros priežiūrą ir kontrolę, nesiimdamos atitinkamų asmenų poreikiams neproporcingų administracinių priemonių; b) jei asmenys turi apskaitos dokumentus, kuriais remiantis kompetentingos institucijos gali atlikti veiksmingą tikrinimą. Leidimo prašymo turinys 46 straipsnis 1. Prašyme išduoti leidimą taikyti supaprastinimus (toliau – prašymas) turi būti data ir parašas. Jis gali būti surašytas arba pateiktas elektroninėmis duomenų tvarkymo priemonėmis, laikantis kompetentingų institucijų nustatytų sąlygų ir tvarkos. 2. Prašyme turi būti pateikta informacija, kuria remiantis kompetentingos institucijos gali įsitikinti, kad laikomasi prašomų supaprastinimų suteikimo sąlygų. Prašančiojo atsakomybė 47 straipsnis Asmuo, prašantis taikyti supaprastinimus, vadovaujantis susitariančiose šalyse galiojančiomis nuostatomis ir nepažeidžiant baudžiamųjų nuostatų galimo taikymo, yra atsakingas už: a) pateiktos informacijos tikslumą; b) pridėtų dokumentų tikrumą. Kompetentingos institucijos 48 straipsnis 1. Prašymas teikiamas šalies, kurioje prašantysis yra įsisteigęs, kompetentingoms institucijoms. 2. Leidimas išduodamas arba prašymas atmetamas laikantis susitariančiosiose šalyse galiojančių nuostatų. 3. Apie sprendimą atmesti prašymą prašantysis informuojamas laikantis susitariančiosiose šalyse galiojančių terminų ir taisyklių. Jis turi būti pagrįstas. Leidimo turinys 49 straipsnis 1. Leidimo originalas su data ir parašu ir viena ar daugiau jo patvirtintų kopijų yra įteikiami prašančiajam. 2. Leidime nurodytos sąlygos, kurių laikantis taikomi supaprastinimai ir nurodomos jų taikymo ir kontrolės taisyklės. Jis įsigalioja išdavimo dieną. 3. Asmuo, prašantis leisti taikyti supaprastinimus, yra atsakingas už visų įsipareigojimų, susijusių su atitinkamomis prekėmis, kurioms taikoma bendrojo tranzito procedūra, įvykdymu. 4. Leidimas taikyti 44 straipsnio 1 dalies b, c ir f punktuose nurodytus supaprastinimus pateikiamas išvykimo muitinės įstaigai jai pareikalavus. Atšaukimas ir taisymas 50 straipsnis 1. Leidimo turėtojas privalo informuoti kompetentingas institucijas apie bet kokį įvykį, įvykusį po leidimo išdavimo ir galintį turėti įtakos jo išsaugojimui arba jo turiniui. 2. Kompetentingos institucijos atšaukia arba taiso leidimą, kai: a) netenkinama viena ar daugiau jo išdavimo sąlygų; arba b) po leidimo išdavimo įvykęs įvykis turi įtakos jo išsaugojimui arba turiniui. 3. Kompetentingos institucijos gali atšaukti arba taisyti leidimą, kai jo turėtojas neįvykdo šiuo leidimu prisiimtų įsipareigojimų. 4. Sprendimas taisyti arba atšaukti leidimą yra pagrindžiamas. Apie jį informuojamas leidimo turėtojas. 5. Sprendimas atšaukti arba taisyti įsigalioja nuo pranešimo apie tai dienos. Vis dėlto išskirtiniais atvejais ir kai to reikalauja sprendimo gavėjo teisėti interesai, kompetentingos institucijos gali atidėti įsigaliojimą vėlesniam laikui. Įsigaliojimo data nurodoma sprendime. Bylų saugojimas kompetentingose institucijose 51 straipsnis 1. Kompetentingos institucijos saugo prašymus ir pridėtus dokumentus bei išduotų leidimų kopijas. 2. Kai prašymas yra atmetamas arba kai leidimas yra atšaukiamas, prašymas ir, nelygu atvejis, sprendimas atmesti prašymą arba atšaukti leidimą ir įvairūs pridėti dokumentai saugomi mažiausiai trejus metus nuo kalendorinių metų pabaigos, kuriais prašymas buvo atmestas arba leidimas atšauktas. II SKYRIUS BENDROJI GARANTIJA IR ATLEIDIMAS NUO PRIEVOLĖS PATEIKTI GARANTIJĄ Orientacinė suma 52 straipsnis 1. Vykdytojas naudojasi bendrąja garantija arba atleidimu nuo prievolės pateikti garantiją, kurios dydis neviršija orientacinės sumos. 2. Orientacinė suma yra skolos muitinei, galinčios atsirasti dėl prekių, kurioms vykdytojas taiko bendrojo tranzito procedūrą ne trumpiau kaip vieną savaitę, suma. Šią sumą nustato garantijos įstaiga bendradarbiaudama su suinteresuotuoju asmeniu: a) remdamasi informacija apie anksčiau gabentas prekes ir vertindama numatomų vykdyti bendrojo tranzito operacijų apimtį, kuri visų pirma nustatoma remiantis suinteresuotojo asmens prekybos ir apskaitos dokumentais; b) atsižvelgdama į pačias didžiausias normas, įskaitant importo muitą, kuris būtų taikomas tokios rūšies prekėms valstybėje narėje, kurioje yra garantijos įstaiga, jei jos būtų įvežtos vidaus vartojimui. Norint apskaičiuoti šią sumą, Bendrijos prekės, gabenamos pagal Konvenciją dėl bendrosios tranzito procedūros, laikomos ne Bendrijos kilmės prekėmis. Tiksliai muitų ir kitų mokesčių, kuriuos vykdytojas įsipareigoja sumokėti už kiekvieną tranzito operaciją, suma apskaičiuojama, gavus reikalingus duomenis. Priešingu atveju, gabenant prekes, kurios nenurodytos I priedo sąraše, laikoma, kad suma siekia 7000 EUR, nebent kompetentingų institucijų turima informacija leidžia nustatyti kitą sumą. 3. Garantijos įstaiga tikrina orientacinę sumą, visų pirma atsižvelgdama į vykdytojo prašymą ir, prireikus, ją tikslina. 4. Kiekvienas vykdytojas privalo įsitikinti, kad sumos, dėl kurių jis įsipareigojo atsižvelgdamas į operacijas, kurių procedūros nebaigtos, neviršija orientacinės sumos. Kompetentingų institucijų kompiuterinės sistemos apdoroja ir gali kontroliuoti orientacinės sumos naudojimą kiekvienai tranzito operacijai. Bendrosios garantijos suma ir atleidimas nuo prievolės pateikti garantiją 53 straipsnis 1. Bendrąja garantija užtikrinama suma lygi orientacinei sumai, nurodytai 52 straipsnyje. 2. Asmenims, įrodžiusiems kompetentingoms institucijoms, kad jų finansinė padėtis yra gera ir kad jie atitinka 3 ir 4 dalyse nurodytas patikimumo normas, gali būti leista pateikti sumažintos sumos bendrąją garantiją arba jie gali būti atleisti nuo prievolės pateikti garantiją. 3. Bendrosios garantijos suma gali būti sumažinta: a) iki 50 % orientacinės sumos, kai vykdytojas įrodo, kad turi pakankamai bendrojo tranzito procedūros taikymo patirties; b) iki 30 % orientacinės sumos, kai vykdytojas įrodo, kad turi pakankamai bendrojo tranzito procedūros taikymo patirties ir kad glaudžiai bendradarbiauja su kompetentingomis institucijomis. 4. Atleidimas nuo prievolės pateikti garantiją gali būti suteiktas, kai vykdytojas įrodo, kad turi pakankamai bendrojo tranzito procedūros taikymo patirties, kad glaudžiai bendradarbiauja su kompetentingomis institucijomis, kad gerai kontroliuoja transporto operacijas ir kad jo finansiniai ištekliai pakankami įsipareigojimams įvykdyti. 5. Taikydamos 3 ir 4 dalis šalys atsižvelgia į III priedo nuostatas. Bendrosios garantijos ir atleidimo nuo prievolės pateikti garantiją taisyklės 53a straipsnis Kad būtų galima naudoti bendrąją garantiją ir (arba) atleidimą nuo prievolės pateikti garantiją: a) vykdytojui suteikiamas su nustatyta orientacine suma susietas „Garantijos nuorodos numeris“; b) „Garantijos nuorodos numeriui“ priskirtą pradinį prieigos kodą garantijos įstaiga suteikia ir perduoda vykdytojui. Sau arba savo atstovams vykdytojas gali suteikti vieną arba kelis prieigos prie šios garantijos kodus. Specialios nuostatos dėl didesnės rizikos prekių 54 straipsnis 1. Kad gautų leidimą pateikti bendrąją garantiją I priedo sąraše nurodytoms prekėms, vykdytojas turi ne tik atitikti 45 straipsnyje nurodytas sąlygas, bet ir įrodyti, kad jo finansiniai ištekliai pakankami, kad jis turi pakankamai patirties taikyti bendrojo tranzito procedūrą ir kad glaudžiai bendradarbiauja su kompetentingomis institucijomis arba kad gerai kontroliuoja transporto operacijas. 2. Tokioms prekėms bendrosios garantijos suma gali būti sumažinta: a) iki 50 % orientacinės sumos, kai vykdytojas įrodo, kad glaudžiai bendradarbiauja su kompetentingomis institucijomis ir kad gerai kontroliuoja transporto operacijas; b) iki 30 % orientacinės sumos, kai vykdytojas įrodo, kad yra glaudžiai bendradarbiauja su kompetentingomis institucijomis, kad gerai kontroliuoja transporto operacijas ir kad jo finansiniai ištekliai pakankami įsipareigojimams įvykdyti. 3. Taikydamos 2 dalį šalys atsižvelgia į II priedo nuostatas. 4 Pirmesnės dalys taip pat taikomos tada, kai prašyme naudoti bendrąją garantiją yra aiškiai pabrėžiama, kad tas pats bendrosios garantijos sertifikatas taikomas ne I priedo sąraše nurodytoms prekėms, bet ir kitoms jame nenurodytoms prekėms. 5. Atleidimas nuo prievolės pateikti garantiją netaikomas bendrojo tranzito operacijoms, taikomoms prekėms, nurodytoms I priedo sąraše. 6. Atsižvelgiant į bendrosios garantijos suteikimo ir garantijos sumos mažinimo principus, galima laikinai uždrausti naudotis sumažintos sumos bendrąja garantija ypatingomis aplinkybėmis išimties tvarka. 7. Atsižvelgiant į bendrosios garantijos suteikimo ir garantijos sumos mažinimo principus, galima laikinai uždrausti naudotis bendrąja garantija prekėms, kuriomis pagal bendrąją garantiją buvo sukčiaujama dideliais kiekiais. 8. 6 ir 7 dalies taikymo sąlygos aprašytos IV priede. Garantijos liudijimas 55 straipsnis 1. Bendrąją garantiją pateikia garantas. 2. Ji turi būti patvirtinta garantijos liudijimu, atitinkančiu III priedėlio C4 priede pateiktą pavyzdį. Garantijos liudijimas saugomas garantijos įstaigoje. 3. 17 straipsnio 2 dalies nuostatos taikomos mutatis mutandis . Bendrosios garantijos arba atleidimo nuo prievolės pateikti garantiją sertifikatai 56 straipsnis 1. Suteikus leidimą, kompetentingos institucijos vykdytojui išduoda vieną ar kelis bendrosios garantijos ar atleidimo nuo prievolės pateikti bendrąją garantiją sertifikatus (toliau – sertifikatai), parengtus laikantis III priedėlio, kuriais patvirtinama bendroji garantija arba atleidimas nuo prievolės pateikti bendrąją garantiją taikant 22 straipsnio 1 dalies b punktą. 2. Sertifikato galiojimo laikas – dveji metai. Garantijos įstaiga gali pratęsti jo galiojimą tik vieną kartą ir ne ilgiau kaip dvejiem metams. Atšaukimas ir nutraukimas 57 straipsnis 1. 19 straipsnio 1 dalis ir 2 dalies pirmoji pastraipa bendrosios garantijos atšaukimui ir nutraukimui taikomos mutatis mutandis . 2. Į kompiuterinę sistemą garantijos įstaiga įveda duomenis apie kompetentingų institucijų suteikto leidimo naudoti bendrąją garantiją ar atleidimą nuo prievolės pateikti garantiją atšaukimą arba apie sprendimo, kuriuo garantijos įstaiga priėmė garanto įsipareigojimą, atšaukimą, arba apie garanto įsipareigojimo nutraukimą ir jų įsigaliojimo datą. 3. Atšaukimo arba nutraukimo įsigaliojimo dieną joks sertifikatas, išduotas taikant 22 straipsnio 1 dalies b punktą, nebegali būti naudojamas, kai norima prekėms taikyti bendrojo tranzito procedūrą, o vykdytojas privalo nedelsdamas jį grąžinti garantijos įstaigai. Kiekviena šalis perduoda Komisijai galiojančių sertifikatų, kurie nebuvo grąžinti arba kurie buvo paskelbti pavogtais, pamestais ar suklastotais, identifikavimo duomenis. Komisija apie tai informuoja kitas šalis. III SKYRIUS Specialaus pavyzdžio plombų naudojimas 58 straipsnis 1. Kompetentingos institucijos gali leisti vykdytojui naudoti specialaus pavyzdžio plombas transporto priemonėms arba pakuotėms, jeigu šios plombos yra pripažintos kompetentingų institucijų atitinkančiomis II priede nurodytas charakteristikas. 2. Tranzito deklaracijoje vykdytojas nurodo naudojamų plombų skaičių, tipą ir rūšį. Jis uždeda plombas nė vėliau kaip išleisdamas prekes. IV SKYRIUS ATLEIDIMAS NUO PRIVALOMO MARŠRUTO 59 straipsnis Kompetentingos institucijos gali atleisti vykdytoją nuo prievolės gabenti privalomu maršrutu, kai jis imasi priemonių, leidžiančių kompetentingoms institucijoms bet kuriuo momentu nustatyti krovinio buvimo vietą. V SKYRIUS ĮGALIOTOJO SIUNTĖJO STATUSAS Įgaliotasis siuntėjas 60 straipsnis Asmeniui, ketinančiam vykdyti bendrojo tranzito operacijas nepateikiant į išvykimo muitinės įstaigą nei į jokią kitą vietą prekių, nurodytų tranzito deklaracijoje, gali būti suteiktas įgaliotojo siuntėjo statusas. Šis supaprastinimas suteikiamas tik tiems asmenims, kurie naudojasi bendrąja garantija arba yra atleisti nuo prievolės pateikti bendrąją garantiją. Leidimo turinys 61 straipsnis Leidime visų pirma nurodoma: a) išvykimo muitinės įstaiga arba įstaigos, kompetentingos vykdyti bendrojo tranzito operacijas; b) terminas, kuris kompetentingoms institucijoms suteikiamas po to, kai įgaliotasis siuntėjas pateikia deklaraciją, per kurį jos galėtų, jei reikia, atlikti tikrinimą prieš išleisdamos prekes; c) naudotinos identifikavimo priemonės. Todėl kompetentingos institucijos gali nustatyti, kad ant transporto priemonės arba pakuočių įgaliotasis siuntėjas turėtų uždėti specialaus pavyzdžio plombas, kompetentingų institucijų pripažintas atitinkančiomis II priedo charakteristikas; d) prekių rūšys arba jų gabenimo atvejai, kuriems taikomos išimtys. Formalumai, atliekami išsiunčiant prekes 62 straipsnis Įgaliotasis siuntėjas tranzito deklaraciją pateikia išvykimo muitinės įstaigai. Prekės negali būti išleistos nepasibaigus 61 straipsnio b punkte nustatytam terminui. Privalomi įrašai 63 straipsnis Prireikus, įgaliotasis siuntėjas į kompiuterinę sistemą įveda šiuos duomenis: - plombų skaičių, tipą ir rūšį; - prireikus, privalomą maršrutą, nustatytą laikantis 26 straipsnio 2 dalies; - terminą, nustatytą laikantis 29 straipsnio, per kurį prekės privalo būti pateiktos paskirties muitinės įstaigai. VI SKYRIUS ĮGALIOTOJO GAVĖJO STATUSAS Įgaliotasis gavėjas 64 straipsnis 1. Visiems asmenims, ketinantiems savo patalpose arba kitoje nustatytoje vietoje priimti prekes, kurioms taikoma bendrojo tranzito procedūra, nei prekių, nei tranzito lydimojo dokumento nepristatant paskirties muitinės įstaigai, gali būti suteiktas įgaliotojo gavėjo statusas. 2. Vykdytojo įsipareigojimai, prisiimti pagal 8 straipsnio 1 dalies a punktą, laikomi įvykdytais, o bendrojo tranzito procedūra baigta, jei per nustatytą terminą tranzito lydimasis dokumentas, kuris buvo gabenamas su kroviniu, ir nepaliestos prekės buvo perduotos įgaliotajam gavėjui jo patalpose arba leidime nurodytoje vietoje laikantis taikytų identifikavimo priemonių. 3. Kiekvienam prekių kroviniui, gautam 2 dalyje nurodytomis aplinkybėmis, vežėjo prašymu įgaliotasis gavėjas išduoda 38 straipsnyje, kuris taikomas mutatis mutandis , nurodytą kvitą. Įsipareigojimai 65 straipsnis 1. Priimdamas prekes savo patalpose arba leidime nurodytose vietose, įgaliotasis gavėjas turi: a) nedelsdamas informuoti kompetentingą paskirties muitinės įstaigą apie prekių atvykimą nusiųsdamas pranešimą „Atvykimo patvirtinimas“, kuriame nurodomi gabenimo metu įvykę incidentai; b) prieš iškraunant prekes sulaukti pranešimo „Leidimas iškrauti“; c) gavus pranešimą „Leidimas iškrauti“, ne vėliau kaip trečią dieną po prekių atvežimo paskirties muitinės įstaigai nusiųsti pranešimą „Pastabos apie iškrovimą“, kuriame nurodomi visi leidime nustatytų sąlygų skirtumai; d) bet kuriuo momentu turėti galimybę paskirties muitinės įstaigai pateikti arba nusiųsti tranzito lydimojo dokumento egzempliorių, kuris atvežtas su prekėmis, laikantis leidime išdėstytų nuostatų. 2. Į kompiuterinę sistemą paskirties muitinės įstaiga įveda duomenis, kurie sudaro pranešimą „Tikrinimo rezultatai. “ Leidimo turinys 66 straipsnis 1. Leidime visų pirma nurodoma: a) paskirties muitinės įstaiga arba įstaigos, atsakingos už prekes, kurias gauna įgaliotasis gavėjas; b) terminas, per kurį įgaliotasis gavėjas iš paskirties muitinės įstaigos, atsiuntusios pranešimą „Leidžiama iškrauti“, gauna atitinkamus pranešimo „Numatomas prekių pristatymas“ duomenis, kad galėtų taikyti 37 straipsnio 3 dalį mutatis mutandis ; c) prekių rūšys arba jų gabenimo atvejai, kuriems taikomos išimtys. 2. Kompetentingos institucijos leidime nurodo, ar įgaliotasis gavėjas gali be paskirties muitinės įstaigos įsikišimo disponuoti prekėmis vos joms atvykus. VII SKYRIUS SUPAPRASTINTOS PROCEDŪROS, TAIKOMOS PREKĖMS, GABENAMOMS GELEŽINKELIU ARBA DIDŽIUOSIUOSE KONTEINERIUOSE 1 SKIRSNIS BENDROSIOS NUOSTATOS, TAIKOMOS GABENIMUI GELEŽINKELIU Taikymo sritis 67 straipsnis Bendrojo tranzito procedūros formalumai yra supaprastinami pagal 68–79, 95 ir 96 straipsnių nuostatas, kai prekes gabena geležinkelių bendrovės turinčios dokumentą „CIM važtaraštis ir skubi siunta“, toliau vadinamą – „CIM važtaraščiu“. Teisinė naudojamų dokumentų vertė 68 straipsnis CIM važtaraštis prilygsta tranzito deklaracijai. Apskaitos dokumentų tikrinimas 69 straipsnis Kiekvienos šalies geležinkelių bendrovė turi sudaryti galimybes savo šalies kompetentingoms institucijoms tikrinti apskaitos įstaigose laikomus apskaitos dokumentus. Vykdytojas 70 straipsnis 1. Geležinkelių bendrovė sutikusi gabenti prekę su CIM važtaraščiu, prilygstančiu bendrojo tranzito deklaracijai, tampa šios operacijos vykdytoju. 2. Kai operacijos atliekamos su prekėmis, kurias leista vežti trečiosios šalies geležinkeliais, vykdytoju laikoma šalies, per kurios teritoriją prekės įvežamos į susitariančiųjų šalių teritoriją, geležinkelių bendrovė. Ženklelis 71 straipsnis Geležinkelių bendrovės privalo užtikrinti, kad prekių kroviniai, gabenami taikant bendrojo tranzito procedūrą, būtų identifikuojami naudojant ženklelius su piktograma, kurios pavyzdys pateiktas III priedėlio B11 priede. Ženkleliai užklijuojami ant CIM važtaraščių ir geležinkelio vagonų, jeigu jie pilnai pakrauti, kitais atvejais – ant pakuotės ar pakuočių. Pirmoje pastraipoje nurodytas ženklelis gali būti pakeistas žaliu rašaliniu antspaudu su III priedėlio B11 priede pateikta piktograma. Gabenimo sutarties pakeitimas 72 straipsnis Jeigu gabenimo sutartis pakeičiama taip, kad: - transporto operacija, kuri turėjo būti baigta ne susitariančiosios šalies teritorijoje, baigiama tos susitariančiosios šalies teritorijoje, arba - transporto operacija, kuri turėjo būti baigta susitariančiosios šalies teritorijoje, baigiama ne susitariančiosios šalies teritorijoje, geležinkelių bendrovės gali vykdyti pakeistą sutartį tik gavusios išankstinį išvykimo muitinės įstaigos sutikimą. Visais kitais atvejais geležinkelių bendrovės turi teisę vykdyti pakeistą gabenimo sutartį, tačiau apie padarytus pakeitimus jos privalo nedelsiant informuoti išvykimo muitinės įstaigą. PREKIŲ GABENIMAS TARP SUSITARIANČIŲJŲ ŠALIŲ CIM važtaraščio naudojimas 73 straipsnis 1. Kai transporto operacija pagal bendrojo tranzito procedūrą pradedama ir turi būti baigta susitariančiųjų šalių teritorijoje, CIM važtaraštis turi būti pateiktas išvykimo muitinės įstaigai. 2. Kai prekės gabenamos iš vienos Bendrijos vietos į kitą per vienos ar kelių ELPA šalių teritoriją, išvykimo muitinės įstaiga CIM važtaraščio 1-ame, 2-ame ir 3-iame egzemplioriuje muitinei skirtame langelyje aiškiai nurodo: - „T1“ simbolį, jeigu prekės vežamos pagal T1 procedūrą; - „T2“ arba „T2F“ simbolį, nelygu atvejis, jei prekės vežamos pagal T2 procedūrą, kai, remiantis Bendrijos nuostatomis, pažymėti šiuo simboliu yra būtina. Simbolis „T2“ arba „T2F“ patvirtinamas išvykimo muitinės įstaigos antspaudu. 3. Kai prekės gabenamos iš Bendrijos į vieną iš ELPA šalių, išvykimo muitinės įstaiga važtaraščio 1-ame, 2-ame ir 3-iame egzemplioriuje muitinei skirtame langelyje aiškiai nurodo „T1“ simbolį, jei prekės gabenamos pagal T1 procedūrą. 4. Išskyrus 2 ir 3 dalyje nurodytus atvejus, prekėms, gabenamoms iš vienos Bendrijos vietos į kitą per vieną ar kelias ELPA šalis, ir prekėms, gabenamoms iš Bendrijos į vieną ELPA šalį, laikantis kiekvienos Bendrijos valstybės narės priimtų nuostatų, viso nustatyto maršruto metu nuo išvykimo stoties iki paskirties stoties taikoma T2 procedūra ir išvykimo muitinės įstaigai CIM važtaraščio pateikti nereikia. Kai prekės gabenamos iš vienos Bendrijos vietos į kitą per vieną ar kelias ELPA šalis, 71 straipsnyje nurodytų ženklelių klijuoti nereikia. 5. Prekės, kurias gabenti pradedama ELPA šalyje, laikomos gabenamomis taikant T1 procedūrą. Tačiau jeigu, remiantis šios Konvencijos 2 straipsnio 3 dalies b punktu, prekės turi būti gabenamos taikant T2 procedūrą, CIM važtaraščio 3-iame egzemplioriuje išvykimo muitinės įstaiga nurodo, kad prekės, nurodytos šiame dokumente, yra gabenamos taikant T2 procedūrą; todėl muitinei skirtame langelyje aiškiai nurodomas „T2“ arba „T2F“ simbolis ir dedamas išvykimo muitinės įstaigos antspaudas bei pasirašo atsakingas pareigūnas. Jeigu prekės gabenamos taikant T1 procedūrą, dokumente „T1“ simbolio nurodyti nebūtina. 6. Visi CIM važtaraščio egzemplioriai grąžinami suinteresuotajai šaliai. 7. Bet kuri ELPA šalis gali nustatyti, kad prekėms, gabenamoms taikant T1 procedūrą, T1 procedūra būtų taikoma nepateikiant išvykimo muitinės įstaigai CIM važtaraščio. 8. 2, 3 ir 5 dalyje nurodytoms prekėms už paskirties stotį atsakinga įstaiga veikia kaip paskirties muitinės įstaiga. Tačiau jeigu prekės įvežamos vidaus vartojimui arba jeigu joms tarpinėje stotyje taikoma kita muitinės procedūra, už tą stotį atsakinga įstaiga veikia kaip paskirties muitinės įstaiga. Prekėms, kurios gabenamos iš vienos Bendrijos vietos į kitą per vienos ar kelių ELPA šalių teritoriją 4 dalyje nurodytomis sąlygomis, paskirties muitinės įstaigoje nereikia atlikti jokių formalumų. Identifikavimo priemonės 74 straipsnis Paprastai atsižvelgdama į geležinkelių bendrovių taikomas identifikavimo priemones, išvykimo muitinės įstaiga neplombuoja transporto priemonės arba pakuočių. Įvairių CIM važtaraščio egzempliorių naudojimas 75 straipsnis 1. Išskyrus tuos atvejus, kai prekės gabenamos iš vienos Bendrijos vietos į kitą per vienos ar kelių ELPA šalių teritoriją, šalies geležinkelių bendrovė, atsakinga už paskirties muitinės įstaigą, pateikia pastarajai CIM važtaraščio 2-ą ir 3-ią egzempliorius. 2. Paskirties muitinės įstaiga, padėjusi antspaudą ant 2-o egzemplioriaus, nedelsdama jį grąžina geležinkelių bendrovei ir pasilieka 3-ią egzempliorių. GABENIMAS Į TREČIĄJĄ ŠALĮ ARBA IŠ JOS Gabenimas į trečiąsias šalis 76 straipsnis 1. 73 ir 74 straipsnių nuostatos taikomos transporto operacijai, kuri pradedama susitariančiųjų šalių teritorijoje ir turi būti baigta už susitariančiųjų šalių teritorijos ribų. 2. Pasienio stoties, per kurią prekės išgabenamos iš susitariančiųjų šalių teritorijos, muitinės įstaiga veikia kaip paskirties muitinės įstaiga. 3. Paskirties muitinės įstaigoje formalumų atlikti nebūtina. Gabenimas iš trečiųjų šalių 77 straipsnis 1. Pasienio stoties, per kurią prekės įvežamos į susitariančiųjų šalių teritoriją, muitinės įstaiga veikia kaip išvykimo muitinės įstaiga, jeigu transporto operacija pradedama ne susitariančiųjų šalių teritorijoje ir turi būti baigta susitariančiųjų šalių teritorijoje. Išvykimo muitinės įstaigoje formalumų atlikti nebūtina. 2. Paskirties stoties įstaiga veikia kaip paskirties muitinės įstaiga. Tačiau jeigu prekės pateikiamos vidaus vartojimui arba jeigu joms tarpinėje stotyje taikoma kita muitinės procedūra, šios stoties įstaiga veikia kaip paskirties muitinės įstaiga. Paskirties muitinės įstaigoje atliekami 75 straipsnyje numatyti formalumai. Gabenimas per susitariančiųjų šalių teritoriją 78 straipsnis 1. Jeigu transporto operacija pradedama ir turi būti baigta ne susitariančiųjų šalių teritorijoje, muitinės įstaigos, veikiančios kaip išvykimo ir paskirties muitinės įstaigos, yra nurodytos atitinkamai 77 straipsnio 1 dalyje ir 76 straipsnio 2 dalyje. 2. Išvykimo arba paskirties muitinės įstaigose nebūtina atlikti formalumų. Prekių muitinės statusas 79 straipsnis Prekės, gabenamos kaip nurodyta 77 straipsnio 1 dalyje arba 78 straipsnio 1 dalyje, laikomos gabenamomis pagal T1 procedūrą, nebent šioms prekėms nebuvo suteiktas Bendrijos statusas, laikantis II priedėlio nuostatų. 2 SKIRSNIS VEŽIMAS DIDŽIUOSIUOSE KONTEINERIUOSE Taikymo sritis 80 straipsnis Bendrojo tranzito procedūros formalumai supaprastinami, laikantis 81–96 straipsnių nuostatų, kai prekes gabena geležinkelių bendrovės didžiuosiuose konteineriuose, tarpininkaujant transporto įmonėms ir suteikiant perdavimo dokumentus, šio priedėlio tikslais vadinamus „TR perdavimo dokumentu“. Šios transporto operacijos apima, prireikus, transporto įmonių vykdomą krovinių gabenimą kitomis transporto rūšimis nei geležinkeliu iš išvykimo geležinkelio stoties išsiuntimo šalyje bei paskirties geležinkelio stoties paskirties šalyje ir bet kokiu jūros transportu, kai prekės gabenamos tarp šių dviejų stočių. Sąvokos 81 straipsnis Taikant 80–96 straipsnius, vartojamos šios sąvokos: 1) „transporto įmonė“ – tai įmonė, kurią kaip kolektyvinį subjektą įsteigė jos narėmis esančios geležinkelių bendrovės ir kurios užduotis yra gabenti prekes didžiuosiuose konteineriuose naudojantis perdavimo dokumentu; 2) „didysis konteineris“ – tai prekėms pervežti skirta įranga: - pasižyminti stabilumu, - specialiai sukonstruota taip, kad supaprastintų prekių vežimą gabenant jas viena arba daugiau transporto rūšių neišskirstant krovinio, - sukonstruota taip, kad ją būtų lengva pritvirtinti ir (arba) naudoti, - sukonstruota taip, kad ją būtų galima tinkamai užplombuoti, jei pagal 89 straipsnį plombuoti būtina, - tokio dydžio, kad keturių išorinių kampų ribojamas plotas nebūtų mažesnis kaip 7 m2; 3) „TR perdavimo dokumentas“ – tai dokumentas, kuriuo įvykdoma gabenimo sutartis, pagal kurią transporto įmonė, naudodama tarptautinio vežimo būdą, įsipareigoja pervežti iš siuntėjo gavėjui vieną arba kelis konteinerius. TR perdavimo dokumento viršutiniame dešiniame kampe turi būti aiškiai nurodytas jį identifikuoti leidžiantis serijos numeris. Numeris sudarytas iš aštuonių skaičių, prieš kuriuos įrašomos raidės „TR“. TR perdavimo dokumentas susideda iš šių egzempliorių, išdėstytų eilės tvarka: 1-as egzempliorius skirtas transporto įmonės pagrindinei vadovybei; 2-as egzempliorius skirtas transporto įmonės nacionaliniam atstovui paskirties stotyje, 3A egzempliorius skirtas muitinei; 3B egzempliorius skirtas gavėjui; 4-as egzempliorius skirtas transporto įmonės pagrindinei vadovybei; 5-as egzempliorius skirtas transporto įmonės nacionaliniam atstovui išvykimo stotyje; 6-as egzempliorius skirtas siuntėjui. Dešiniame kiekvieno TR perdavimo dokumento egzemplioriaus kampe, išskyrus 3A egzempliorių, turi būti maždaug keturių centimetrų pločio žalia juostelė. 4) „didžiųjų konteinerių sąrašas“ (toliau – sąrašas) – tai prie TR perdavimo dokumento pridėtas dokumentas, laikomas neatskiriama jo dalimi ir taikomas kelių didžiųjų konteinerių išsiuntimui iš tos pačios išvykimo stoties į tą pačią paskirties stotį, kuriose atliekami muitinės formalumai. Sąrašas sudarytas iš tiek pat egzempliorių, kiek TR perdavimo dokumentas, prie kurio jis pridėtas. Sąrašų skaičius nurodomas TR perdavimo dokumento viršutiniame dešiniajame kampe esančiame langelyje, skirtame sąrašų skaičiui nurodyti. Be to, atitinkamo TR perdavimo dokumento serijos numeris turi būti nurodytas kiekvieno sąrašo viršutiniame dešiniajame kampe. Teisinė naudojamų dokumentų vertė 82 straipsnis TR perdavimo dokumentas, naudojamas transporto įmonės, prilygsta tranzito deklaracijai. Apskaitos dokumentų tikrinimas. Teiktina informacija. 83 straipsnis 1. Kiekvienos šalies transporto įmonė per savo nacionalinį atstovą arba atstovus turi pristatyti atitinkamos šalies kompetentingoms institucijoms tikrinti jos apskaitos įstaigoje ar įstaigose arba jos nacionalinio atstovo ar atstovų įstaigose laikomus apskaitos dokumentus. 2. Kompetentingų institucijų prašymu transporto įmonė arba jos nacionalinis atstovas ar atstovai joms nedelsiant perduoda bet kokius dokumentus, apskaitos dokumentus ar informaciją, susijusią su jau baigtomis arba vykdomomis išsiuntimo operacijomis, apie kurias, šių institucijų požiūriu, ji turi būti informuota. 3. Kuomet, remiantis 82 straipsniu, TR perdavimo dokumentai prilygsta tranzito deklaracijoms, transporto įmonė arba jos nacionalinis atstovas ar atstovai informuoja: a) paskirties muitinės įstaigą apie TR perdavimo dokumentą, kurio 1-as egzempliorius jai bus įteiktas be muitinės patvirtinimo; b) išvykimo muitinės įstaigą apie TR perdavimo dokumentą, kurio 1-as egzempliorius jai nebuvo grąžintas ir pagal kurį neįmanoma nustatyti, ar krovinys buvo tinkamai pristatytas į paskirties muitinės įstaigą, arba, taikant 93 straipsnį, krovinys išvežtas iš susitariančiųjų šalių teritorijos į trečiąsias šalis. Vykdytojas 84 straipsnis 1. Kai prekės gabenamos kaip nurodyta 80 straipsnyje ir yra priimtos vežti tam tikros šalies transporto įmonės, vykdytoju laikoma tos šalies geležinkelių bendrovė. 2. Kai prekės gabenamos kaip nurodyta 80 straipsnyje ir yra priimtos vežti trečiosios šalies transporto įmonės, vykdytoju laikoma šalies, per kurios teritoriją prekės įvežamos į susitariančiųjų šalių teritoriją, geležinkelių bendrovė. Muitinės formalumai, atliekami gabenant prekes ne geležinkelių transportu 85 straipsnis Jeigu muitinės formalumai turi būti atlikti gabenant prekes į išvykimo stotį bet kuria transporto priemone, išskyrus geležinkelius, arba gabenant prekes iš paskirties stoties bet kuria transporto priemone, išskyrus geležinkelius, TR perdavimo dokumentas pildomas kiekvienam didžiajam konteineriui. Ženklelis 86 straipsnis Transporto įmonė pasirūpina, kad prekės, gabenamos taikant bendrojo tranzito procedūrą, būtų pažymėtos ženkleliais su piktograma, kurios pavyzdys pateiktas III priedėlio B11 priede. Ženkleliai klijuojami ant TR perdavimo dokumento ir ant didžiojo konteinerio arba konteinerių. Pirmoje pastraipoje nurodytas ženklelis gali būti pakeistas žaliu rašaliniu antspaudu su III priedėlio B11 priede pateikta piktograma. Gabenimo sutarties pakeitimas 87 straipsnis Jeigu gabenimo sutartis pakeičiama taip, kad: - transporto operacija, kuri turėjo būti baigta ne susitariančiosios šalies teritorijoje, baigiama tos susitariančiosios šalies teritorijoje; - transporto operacija, kuri turėjo būti baigta susitariančiosios šalies teritorijoje, baigiama ne susitariančiosios šalies teritorijoje, transporto įmonė gali vykdyti pakeistą sutartį tik gavusi išankstinį išvykimo muitinės įstaigos sutikimą. Visais kitais atvejais transporto įmonė gali vykdyti pakeistą gabenimo sutartį, tačiau apie padarytus pakeitimus ji privalo nedelsiant informuoti išvykimo muitinės įstaigą. PREKIŲ GABENIMAS TARP SUSITARIANČIŲJŲ ŠALIŲ TR perdavimo dokumentas ir sąrašai 88 straipsnis 1. Kai transporto operacija pagal bendrojo tranzito procedūrą pradedama ir turi būti baigta susitariančiųjų šalių teritorijoje, TR perdavimo dokumentas turi būti pateiktas išvykimo muitinės įstaigai. 2. Kai prekės gabenamos iš vienos Bendrijos vietos į kitą per vienos ar kelių ELPA šalių teritoriją, išvykimo muitinė įstaiga TR perdavimo dokumento 1-ame, 2-ame, 3A ir 3B egzemplioriuje muitinei skirtame langelyje aiškiai nurodo: - „T1“ simbolį, jeigu prekės gabenamos pagal T1 procedūrą; - „T2“ arba „T2F“ simbolį, nelygu atvejis, jei prekės gabenamos pagal T2 procedūrą, kai remiantis Bendrijos nuostatomis, pažymėti šiuo simboliu yra būtina. Simbolis „T2“ arba „T2F“ patvirtinamas išvykimo muitinės įstaigos antspaudu. 3. Kai prekės gabenamos iš Bendrijos į vieną iš ELPA šalių, išvykimo muitinės įstaiga TR perdavimo dokumento 1-ame, 2-ame, 3A ir 3B egzemplioriuose muitinei skirtame langelyje aiškiai nurodo „T1“ simbolį, jei prekės gabenamos pagal T1 procedūrą. 4. Išskyrus 2 ir 3 dalyje nurodytus atvejus, prekėms gabenamoms iš vienos Bendrijos vietos į kitą per vieną ar kelias ELPA šalių teritorijas, ir prekėms, gabenamoms iš Bendrijos į vieną ELPA šalį, laikantis kiekvienos Bendrijos valstybės narės nustatytų nuostatų, viso nustatyto maršruto metu taikoma T2 procedūra ir išvykimo muitinės įstaigai TR perdavimo dokumento pateikti nereikia. Kai prekės gabenamos iš vienos Bendrijos vietos į kitą per vieną ar kelias ELPA šalis, 86 straipsnyje nurodytų ženklelių klijuoti nereikia. 5. Prekės, kurias gabenti pradedama ELPA šalyje, laikomos gabenamomis taikant T1 procedūrą. Tačiau jeigu, vadovaujantis Konvencijos 2 straipsnio 3 dalies b punktu, prekės turi būti gabenamos taikant T2 procedūrą, TR perdavimo dokumento 3A egzemplioriuje išvykimo muitinės įstaiga nurodo, kad prekės, nurodytos šiame dokumente, gabenamos taikant T2 procedūrą; TR perdavimo dokumento 3A egzemplioriuje muitinei skirtame langelyje aiškiai nurodomas „T1“ arba „T2“ simbolis, nelygu atvejis, ir dedamas išvykimo muitinės įstaigos antspaudas bei pasirašo atsakingas pareigūnas. Jeigu prekės gabenamos taikant T1 procedūrą, dokumente „T1“ simbolio nurodyti nebūtina. 6. Kai TR perdavimo dokumentas susijęs su konteineriais, kuriuose yra pagal T1 procedūrą gabenamos prekės, ir su konteineriais, kuriuose yra pagal T2 procedūrą gabenamos prekės, išvykimo muitinės įstaiga 1-ame, 2-ame, 3A ir 3B TR perdavimo dokumento egzemplioriuose įrašo atskiras nuorodas į konteinerį (-ius) pagal juose esančių prekių tipą ir įrašo atitinkamai „T1“ ir „T2“ arba „T2F“ simbolį, nelygu atvejis, pagal atitinkamą nuorodą į konteinerį (-ius). 7. 3 dalyje nurodytu atveju, kai naudojami didžiųjų konteinerių sąrašai, konteineriams, kuriuose yra pagal T1 procedūrą gabenamos prekės, sudaromi atskiri sąrašai, o nuorodos į konteinerius daromos nurodant didžiųjų konteinerių sąrašo (-ų) eilės numerį (-ius) muitinės žymoms skirtuose TR perdavimo dokumento 1-o, 2-o, 3A ir 3B egzempliorių langeliuose. Simbolis „T1“ įrašomas atsižvelgiant į atitinkamų konteinerių sąrašo (-ų) eilės numerį (-ius). 8. Visi TR perdavimo dokumento egzemplioriai grąžinami suinteresuotajai šaliai. 9. Bet kuri ELPA šalis gali nustatyti, kad prekėms, gabenamoms taikant T1 procedūrą, išvykimo muitinės įstaigoje T1 procedūra gali būti taikoma nepateikus TR perdavimo dokumento. 10. Dėl 2, 3 ir 5 dalyje nurodytų prekių, TR perdavimo dokumentas turi būti pateiktas paskirties muitinės įstaigai, kurioje parengiama prekių deklaracija siekiant pateikti prekes vidaus vartojimui arba siekiant joms taikyti kitą procedūrą. Prekės, kurios gabenamos iš vienos Bendrijos vietos į kitą per vienos ar kelių ELPA šalių teritoriją 4 dalyje nurodytomis sąlygomis, paskirties muitinės įstaigoje nereikia atlikti jokių formalumų. Identifikavimo priemonės 89 straipsnis Prekės identifikuojamos vadovaujantis Konvencijos 11 straipsniu. Išvykimo muitinės įstaiga paprastai neplombuoja didžiųjų konteinerių, jeigu identifikavimo priemones taiko geležinkelių bendrovės. Jeigu muitinės plombos uždedamos, tai nurodoma TR perdavimo dokumento 3A ir 3 B egzemplioriuose muitinės žymoms skirtame langelyje. TR perdavimo dokumentų įvairių egzempliorių naudojimas 90 straipsnis 1. Išskyrus tuos atvejus, kai prekės gabenamos iš vienos Bendrijos vietos į kitą per vienos ar kelių ELPA šalių teritoriją, transporto įmonė pateikia paskirties muitinės įstaigai TR perdavimo dokumento 1-ą, 2-ą ir 3A egzempliorius. 2. Paskirties muitinės įstaiga, patvirtinusi 1-ą ir 2-ą egzempliorius, juos nedelsiant grąžina transporto įmonei ir pasilieka 3A egzempliorių. GABENIMAS Į TREČIĄJĄ ŠALĮ ARBA IŠ JOS Gabenimas į trečiąsias šalis 91 straipsnis 1. Kai transporto operacija pradedama susitariančiųjų šalių teritorijoje ir turi būti baigta ne susitariančiųjų šalių teritorijoje, jai taikomi 88 straipsnio 1 – 9 dalys ir 89 straipsnis. 2. Pasienio stoties muitinės įstaiga, per kurią prekės išgabenamos iš susitariančiųjų šalių teritorijos, veikia kaip paskirties muitinės įstaiga. 3. Paskirties muitinės įstaigoje formalumų atlikti nebūtina. Gabenimas iš trečiųjų šalių 92 straipsnis 1. Kai transporto operacija pradedama ne susitariančiųjų šalių teritorijoje ir turi būti baigta susitariančiųjų šalių teritorijoje, pasienio stoties muitinės įstaiga, per kurią prekės įvežamos į susitariančiųjų šalių teritoriją, veikia kaip išvykimo įstaiga. Išvykimo muitinės įstaigoje formalumų atlikti nebūtina. 2. Muitinės įstaiga, kuriai pateikiamos prekės, veikia kaip paskirties muitinės įstaiga. Paskirties muitinės įstaigoje atliekami 90 straipsnyje numatyti formalumai. Gabenimas per susitariančiųjų šalių teritoriją 93 straipsnis 1. Kai transporto operacija pradedama ir turi būti baigta ne susitariančiųjų šalių teritorijoje, muitinės įstaigos, veikiančios kaip išvykimo muitinės įstaiga ir paskirties muitinės įstaiga, yra nurodytos atitinkamai 92 straipsnio 1 dalyje ir 91 straipsnio 2 dalyje. 2. Išvykimo arba paskirties muitinės įstaigose atlikti formalumų nebūtina. Prekių muitinės statusas 94 straipsnis Prekės, gabenamos kaip nurodyta 92 straipsnio 1 dalyje arba 93 straipsnio 1 dalyje, laikomos gabenamomis pagal T1 procedūrą, nebent laikantis II priedėlio nuostatų buvo nustatytas šių prekių Bendrijos statusas. 3 SKIRSNIS KITOS NUOSTATOS Krovinio aprašai 95 straipsnis 1. I priedėlio 22 straipsnio 5 dalis ir V priedo 24 punktas taikomi krovinio aprašams, kurie gali būti pridėti prie CIM važtaraščio arba TR perdavimo dokumento. Aprašų skaičius įrašomas, nelygu atvejis, arba CIM važtaraščio, arba TR perdavimo dokumento langelyje, skirtame pridėtiems dokumentams nurodyti. Be to, krovinio apraše privalo būti nurodytas vagono numeris, pateiktas CIM važtaraštyje arba, prireikus, konteinerio, kuriame vežamos prekės, numeris. 2. Atskiri krovinio aprašai turi būti sudaryti susitariančiųjų šalių teritorijose pradėtoms transporto operacijoms įforminti, kai vienu metu prekės vežamos taikant T1 ir T2 procedūrą; jei su TR perdavimo dokumentu gabenamos prekės, esančios didžiuosiuose konteineriuose, tokie krovinio aprašai turi būti sudaryti kiekvienam konteineriui, kuriame yra abiejų rūšių prekių. Abiejų rūšių prekių krovinio aprašų eilės numeriai turi būti įrašyti, nelygu atvejis, arba CIM važtaraščio, arba TR perdavimo dokumento prekių aprašymui skirtame langelyje. 3. 1 ir 2 dalyse nurodytais atvejais ir taikant 67–96 straipsniuose nustatytas procedūras krovinio aprašai, pridėti prie CIM važtaraščio arba TR perdavimo dokumento, yra neatskiriama jų dalis ir turi tokią pačią teisinę galią. Šių krovinio aprašų originalo egzempliorių patvirtina išvykimo stotis. 4 SKIRSNIS ĮPRASTŲ IR SUPAPRASTINTŲ PROCEDŪRŲ TAIKYMO SRITIS. GELEŽINKELIŲ IR KELIŲ MIŠRUSIS TRANSPORTAS 96 straipsnis 1. 67−95 straipsnių nuostatomis neatmetama galimybė taikyti II skyriuje nustatytas procedūras; 69 ir 71 arba 83 ir 86 straipsnių nuostatos taip pat turi būti taikomos. 2. 1 dalyje nurodytu atveju nuoroda apie naudojamą (-as) tranzito deklaraciją (-as) pildant CIM važtaraštį arba TR perdavimo dokumentą, turi būti aiškiai įrašyta šių dokumentų priedams nurodyti skirtame langelyje. Šia nuoroda nurodomas kiekvieno dokumento tipas, jį išdavusi įstaiga, registracijos data ir numeris. Be to, CIM važtaraščio 2-as egzempliorius arba TR perdavimo dokumento 1-as ir 2-as egzempliorius turi būti patvirtintas geležinkelių bendrovės, kuriai priklauso galinė su bendrojo tranzito procedūra susijusi stotis. Ši bendrovė jį patvirtina po to, kai įsitikina, kad prekių gabenimas buvo įformintas tranzito dokumente arba dokumentuose, į kuriuos daroma nuoroda. Kai 1 dalyje ir šios dalies pirmoje pastraipoje nurodyta tranzito operacija baigiama ELPA šalyje, ši šalis gali nustatyti, kad CIM važtaraščio 2-as egzempliorius arba TR perdavimo dokumento 1-as ir 2-as egzempliorius pateikiamas muitinės įstaigai, atsakingai už bendrojo tranzito operacijoje dalyvavusią galinę stotį. Muitinės įstaiga jį patvirtina po to, kai įsitikina, kad prekių gabenimas buvo įformintas tranzito dokumente arba dokumentuose, į kuriuos daroma nuoroda. 3. Kai bendrojo tranzito operacija vykdoma su TR perdavimo dokumentu, laikantis 80–94 straipsnių nuostatų, operacijai naudojamas CIM važtaraštis nepatenka į 67–79 straipsnių ir 96 straipsnio 1 ir 2 dalių taikymo sritį. CIM važtaraštyje, priedams nurodyti skirtame langelyje, turi būti aiški nuoroda į TR perdavimo dokumentą. Šioje nuorodoje turi būti įrašas „TR perdavimo dokumentas“ ir serijos numeris. 4. Kai prekės, gabenamos geležinkelių ir kelių mišriu transportu ir, joms taikant II skyriuje nurodytą procedūrą įforminus vieną ar keletą tranzito deklaracijų, priimamos geležinkelių bendrovės geležinkelio stotyje ir gabenamos vagonuose, geležinkelio bendrovės prisiima atsakomybę už muitų ir kitų mokesčių sumokėjimą įvykdytų pažeidimų arba nusižengimų gabenant krovinį geležinkeliu atveju, kai nėra galiojančios garantijos šalyje, kurioje įvykdytas arba manoma, kad įvykdytas, pažeidimas arba nusižengimas ir kai neįmanoma išieškoti šių sumų iš vykdytojo. Įgaliotasis siuntėjas ir gavėjas 97 straipsnis 1. Kai suteikiamas atleidimas nuo tranzito deklaracijos pateikimo išvykimo muitinės įstaigai prekėms, gabenamoms su CIM važtaraščiu arba TR perdavimo dokumentu pagal 67–96 straipsniuose nurodytas nuostatas, kompetentingos institucijos nustato būtinas priemones užtikrinti, kad 1-as, 2-as ir 3-ias CIM važtaraščio arba 1-as, 2-as, 3A ir 3B TR perdavimo dokumento egzemplioriai, nelygu atvejis, būtų pažymėti simboliu „T1“ arba „T2“ ar „T2F“. 2. Kai prekės, gabenamos laikantis 67–96 straipsnių nuostatų, yra skirtos įgaliotajam gavėjui, kompetentingos institucijos gali nustatyti, kad, nukrypstant nuo 64 straipsnio 2 dalies ir 66 straipsnio 1 dalies b punkto, CIM važtaraščio 2-as ir 3-ias egzemplioriai arba TR perdavimo dokumento 1-as, 2-as ir 3A egzemplioriai būtų perduoti tiesiogiai geležinkelių bendrovės arba transporto įmonės paskirties muitinės įstaigai. (98–110 straipsniai laisvi) VIII SKYRIUS SUPAPRASTINTOS PROCEDŪROS TRANSPORTUI ORO KELIAIS Supaprastinta procedūra (1 lygis) 111 straipsnis 1. Vežėjui oro transportu gali būti leidžiama orlaivio manifestą naudoti kaip tranzito deklaraciją, jei jo turinys iš esmės atitinka Tarptautinės civilinės aviacijos konvencijos 9 priedo 3 priedėlyje pateiktą pavyzdį (supaprastinta procedūra – 1 lygis). Leidime nurodoma orlaivio manifesto forma ir bendrojo tranzito operacijų išvykimo bei paskirties oro uostai. Vežėjai oro transportu išsiunčia patvirtintą leidimo kopiją visų atitinkamų oro uostų kompetentingoms institucijoms. 2. Kai transporto operacija vykdoma prekėms, kurioms būtina taikyti T1 procedūrą, ir prekėms, kurioms būtina taikyti T2 procedūrą, šios prekės išvardijamos atskiruose manifestuose. 3. Vežėjas oro transportu manifestą turi patvirtinti data bei parašu ir pažymėti: - „T1“ simbolį, jeigu prekės vežamos pagal T1 procedūrą; - „T2“ arba „T2F“ simbolį, nelygu atvejis, kai prekėms taikoma T2 procedūra; viename manifeste galima įrašyti tik vieną iš dviejų simbolių. 4. Manifeste taip pat pateikiama ši informacija: - prekes gabenančio vežėjo oro transportu pavadinimas, - skrydžio numeris, - skrydžio data, - pakrovimo oro uosto (išvykimo oro uosto) ir iškrovimo oro uosto (paskirties oro uosto) pavadinimas ir kiekvieno manifeste išvardyto krovinio: - oro transporto važtaraščio numeris, - pakuočių skaičius, - prekių aprašymas pagal įprastą komercinį pavadinimą, apimantį joms identifikuoti pakankamą informaciją, - bruto masė. Jeigu prekės suklasifikuotos, jų aprašymas, prireikus, keičiamas įrašu „Jungtinė siunta“, prireikus – sutrumpinta forma. Tokiu atveju manifeste nurodytuose orlaivio važtaraščiuose pateikiamas įprastas komercinis prekių pavadinimas, apimantis visą joms identifikuoti reikalingą informaciją. 5. Ne mažiau kaip dvi manifesto kopijos pateikiamos išvykimo oro uosto kompetentingoms institucijoms, kurios pasilieka vieną kopiją. Šios institucijos gali pareikalauti kontrolės tikslais pateikti visus orlaivio važtaraščius, susijusius su manifestuose nurodytais kroviniais. 6. Vienas manifesto egzempliorius pateikiamas paskirties oro uosto kompetentingai įstaigai, kuri jį pasilieka. Paskirties oro uosto kompetentingos institucijos kontrolės tikslais taip pat gali pareikalauti pateikti manifestus ir orlaivio važtaraščius, susijusius su visomis oro uoste iškrautomis prekėmis. 7. Paskirties oro uosto kompetentingos institucijos kas mėnesį, patvirtinusios autentiškumą, siunčia visų išvykimo oro uostų kompetentingoms institucijoms sąrašą orlaivio manifestų, kuriuos per praėjusį mėnesį joms pateikė vežėjai oro transportu. Nurodant kiekvieną manifestą sąraše pateikiama ši informacija: - manifesto numeris; - simbolis, identifikuojantis manifestą kaip tranzito deklaraciją, kaip nurodyta 3 dalyje; - prekes gabenusio vežėjo oro transportu pavadinimas (gali būti sutrumpintas); - skrydžio numeris; - skrydžio data. Leidime taip pat gali būti numatyta, kad pirmojoje pastraipoje nurodytą informaciją gali pateikti patys vežėjai oro transportu. Kai minėto sąrašo orlaivio manifestuose nurodytoje informacijoje aptinkami netikslumai, paskirties oro uosto kompetentingos institucijos apie tai informuoja išvykimo oro uosto kompetentingas institucijas ir leidimą išdavusią instituciją, nurodydamos orlaivio važtaraščius, susijusius su atitinkamomis prekėmis. Supaprastinta procedūra (2 lygis) 112 straipsnis 1. Vežėjui oro transportu gali būti leista elektronine keitimosi duomenimis sistema perduotu manifestu naudotis kaip tranzito deklaracija, jeigu jis atlieka daug skrydžių tarp šalių (supaprastinta procedūra – 2 lygis). Nukrypstant nuo 45 straipsnio 1 dalies a punkto, vežėjai oro transportu nebūtinai turi būti įsisteigę susitariančiojoje šalyje, jeigu joje yra jų regioninė atstovybė. 2. Gavusios leidimo prašymą, kompetentingos institucijos apie tai informuoja kitas šalis, kurių teritorijose yra išvykimo ir paskirties oro uostai, sujungti elektroninėmis keitimosi duomenimis sistemomis. Jeigu per šešiasdešimt dienų nuo pranešimo dienos nepareiškiama prieštaravimų, kompetentingos institucijos išduoda leidimą. Šis leidimas galioja susijusiose šalyse ir taikomas tik bendrojo tranzito operacijoms tarp jame nurodytų oro uostų. 3. Supaprastinimas taikomas toliau nurodyta tvarka: a) iš išvykimo oro uosto manifestas elektronine keitimosi duomenimis sistema perduodamas paskirties oro uostui; b) manifeste vežėjas oro transportu nurodo: - „T1“ simbolį, jeigu prekės vežamos pagal T1 procedūrą; - „T2“ arba „T2F“ simbolį, nelygu atvejis, jeigu prekės vežamos pagal T2 procedūrą; - „TD“ simbolį prekėms, kurios jau vežamos pagal tranzito procedūrą. Tokiais atvejais vežėjas oro transportu taip pat įrašo simbolį „TD“ į atitinkamą orlaivio važtaraštį, nurodydamas taikomą procedūrą, tranzito deklaracijos numerį, jo išdavimo datą ir išdavusios įstaigos pavadinimą; - „C“ simbolį (atitinkantį „T2L“) arba „F“ simbolį (atitinkantį „T2LF“), nelygu atvejis, Bendrijos prekėms, kurios gabenamos netaikant tranzito procedūros; - „X“ simbolį eksportuotinoms Bendrijos prekėms, kurios gabenamos netaikant tranzito procedūros; manifesto prekių atžvilgiu. Manifeste taip pat būtina pateikti 111 straipsnio 4 dalyje nurodytą informaciją; c) bendrojo tranzito procedūra laikoma pasibaigusia, kai paskirties oro uosto kompetentingos institucijos gauna elektronine keitimosi duomenimis sistema atsiųstą manifestą ir joms atgabenamos prekes. d) elektronine keitimosi duomenimis sistema atsiųstas manifestas paprašius pateikiamas išvykimo ir paskirties oro uostų kompetentingoms institucijoms; e) vežėjų oro transportu turimuose dokumentuose turi būti pateikta bent jau b punkte nurodyta informacija; f) išvykimo oro uosto kompetentingos institucijos, taikydamos audito sistemą ir remdamosi rizikos analize, atlieka tikrinimus; g) paskirties oro uosto kompetentingos institucijos, taikydamos audito sistemą ir remdamosi rizikos analize, atlieka tikrinimus ir, jeigu reikia, siunčia elektronine keitimosi duomenimis sistema gautų manifestų duomenis tikrinti išvykimo oro uosto kompetentingoms institucijoms. 4. Nepažeidžiant II antraštinės dalies VI skyriaus ir IV antraštinės dalies: - vežėjas oro transportu praneša kompetentingoms institucijoms apie visus pažeidimus arba nusižengimus; - paskirties oro uosto kompetentingos institucijos kaip įmanoma skubiau praneša išvykimo oro uosto kompetentingoms institucijoms bei institucijai, išdavusiai leidimą, apie visus pažeidimus ar nusižengimus. IX SKYRIUS SUPAPRASTINTA GABENIMO VAMZDYNAIS PROCEDŪRA 113 straipsnis 1. Kai bendrojo tranzito procedūra taikoma prekių gabenimui vamzdynais, šios procedūros formalumai pritaikomi remiantis 2–5 dalių nuostatomis. 2. Prekės, gabenamos vamzdynais, laikomos gabenamomis bendrojo tranzito procedūra: - kai tik atgabenamos į susitariančiosios šalies muitinės teritoriją, jei tai prekės, kurios į šią teritoriją patenka per vamzdynus; - kai tik jos patenka į vamzdynus, jei tai prekės jau esančios susitariančiosios šalies muitinės teritorijoje. Prireikus, šių prekių Bendrijos statusas nustatomas laikantis II priedėlio nuostatų. 3. Gabenant 2 dalyje nurodytas prekes vykdytoju laikomas vamzdyno, įrengto šalyje, per kurios teritoriją prekės patenka į vienos iš susitariančiųjų šalių teritoriją, operatorius arba vamzdyno, įrengto šalyje, kurioje pradedamas prekių gabenimas, operatorius. 4. Taikant 4 straipsnio 2 dalį, vamzdyno, įrengto šalyje, per kurios teritoriją prekės gabenamos vamzdynais, operatorius laikomas vežėju. 5. Nepažeidžiant 8 dalies nuostatų, bendrojo tranzito procedūra laikoma baigta, kai vamzdynais gabenamos prekės pristatomos į gavėjų įmonę arba priimamos gavėjo skirstomajame tinkle ir įtraukiamos į jo tvarkomos apskaitos dokumentus. 6. Kai prekės gabenamos vamzdynais tarp dviejų susitariančiųjų šalių ir laikoma, kad joms taikoma bendrojo tranzito procedūra, laikantis 2 dalies nuostatų, gabenimo metu patenka į susitariančiosios šalies teritoriją, kurioje ši procedūra netaikoma gabenimams vamzdynais, ši procedūra laikinai nutraukiama tol, kol prekės keliauja per šalies teritoriją. 7. Kai prekės yra gabenamos vamzdynais iš vienos susitariančiosios šalies, kurioje bendrojo tranzito procedūra nėra taikoma gabenimui vamzdynais, į kitą susitariančiąją šalį, kurioje ši procedūra taikoma, procedūra laikoma pradėta, kai prekės patenka į pastarosios susitariančiosios šalies teritoriją. 8. Kai prekės yra gabenamos vamzdynais iš vienos su